Hoogganaan Kooriyaa Kaabaa Dawwannaa Chaayinaatti Geggeessan Xumuran

Hoogganaan Kooriyaa kaabaa Kim Jong Un Chaayinaatti imaluu dhaan prezidaantii biyyattii Xi Jinping waliin guyyoota lamaaf erga mari’atanii booda gara biyya ofiitti deebi’aa jiran. Baaburri imaltoota addaa kan Kiim, har’a waaree booda Beejiing irraa ka’uu dhaan gara daangaa Kaaba gama bahaatti qajeelee jira. Bor ganama Kooriyaa kaabaa ga’uuf jiru. Erga waggaa darbee qabee Kim Jong Un yeroo arffaaf michuu diplomaasummaa fi dinagdee biyya isaanii taate kana daawwatan. Tilmaami jirus Kim prezidaantiin US Doonaald Traamp waliin yeroo lammataaf utuu wal hin ga’in dura Chaayinaa waliin wal ta’iinsa uummachuuf ka jedhu. Dhaabbati oduu Kooriyaa Kibbaa Yonhaap akka jedhetti Kim guyyaa xumura daawwannaa isaanii Beejiing, warshaa dawaa dugdee magaalattii jiru daawwachuu dhaan gamasii ka’uu isaanii dura prezidaanti Xi waliin laaqana qooddatanii jiran. Gam lamaanuu bal’ina marii isaanii ifa hin goone.


Lammii Saaudii Taaylaanditti Baqatteef Dahati Akka Kennamu UNHCR Gaafate

Kan umuriin waggaa 18 Taaylaanditti baqatte lammiin Saaudii baqattuu dha, Awstraaliyaan dahata siyaasaa kennuufii qabdi jechuu dhaan jarmayaan baqattootaa kan tokkummaa mootummootaa beeksisee jira. Ministriin nageenya biyyaa Awstraaliyaa akka jedhetti yaada komiishinera ol aanaa tokkummaa mootummootaan kenname yaada keessa galchuu dhaan Rahaf Mohammed al-Qunun-n ni qubsiisa. Al-Qunun maatii ishee kan yoo isheen Saaud Arabiyaatti deebite na ajjeesu jette jalaa baqachuu dhaan Kuweeti irraa Baankookiin kan seente Sambata darbe ture. Duraan Taayilaandiin akka hin seenne dhorkamtee booda buufata xayyaaraa hoteela tokko keessatti cufattee suraa isee maxxansuu dhaan Twitter irratti ergaa addunyaan akka iseef birmatu gaafatu dabarsaa turte. Qiyyaafati kennames angawoonni immigraaeshinii Taaylaand ka duraan Saaud Arabiyaatti ishee deebisuuf turan akka jijjiiran sababaa ta’e.


Hojiin Mootummaa Ameerikaa Hangi Tokko Amma Iyyuu Cufataa Dha

Prezidaantiin US Doonaald Traamp fi hoogganoonni dimokraatotaa kanneen Kongresa keessaa kaleessa TV irratti yaada kennaniin gam lamaanuu tattaaffii nageenya daangaa ni deggeru baasii jiru ilaalchisee garuu yaadi isaanii wal irraa fagoo jira. Danqaan garee lamaan gidduu erga Muddee 22 qabee hojii mootummaa federaalaa nuusa ta’e akka cufamuuf sababaa ta’e. Traamp White House irraa akka dubbatanitti baasii hededa daangaa ijaaruuf oolu raggaasisanii hojiin mootummaa deebisee akka banamu gochuun dhimmi dimokraatotaa ti jedhan. dhimmi isaa wal ga’ii hatattamaa tokkoon furamuu dandaa’a jedhanii hoogganoota Kongresii keesa jiran har’a mariif waamanii jiru. Afaan yaa’iin mana maree bakka bu’ootaa Naansii Peloosii fi hoogganaan Senetii dimokraatotaa Chuck Schumer wal ta’uun haasaa Traampiif deebii kennaniin seera tumtoonni hojiin mootummaa akka banamuuf nageenya daangaaf baasiin raggaasisan jira jedhan. Hojiin kun dhaabatee itti fufuun yoo Traamp baasii doolaara biliyoona 5.7 ededa daangaa Meksiikoo waliin jiru ijaaruuf gaafatan yoo dhiisuu didan qofa. Kun immoo milkaa’ina waan hin qabaannee fi qaalii dha jedhan.


Namoota Bebbeekkamoo Bara 2018 Du'aan Boqatan Keessaa

Lafa irrattis tahe hawaa lafaa alaa irrattis, namoonni milkaa’ina guddaa galmeessisuun dinqifaman - wallisoota, wixintoota faashinii fi prezidaantii biyyaa dabalatee as Yunaayitid Isteetis keessatti bara dabarsine 2018 kana keessa du’aan addunyaa kana irraa godaanan. Kana irratti ka Maariyaamaa Diyaaloo gabaaste Namoo tu dhiheessa. Caqasaa. No media source currently available


Floyd Mayweather kunoo ammallee namicha Jappaan marshal artiin addunyaatti gurra baafate,Tenshiin Nasukawa dhahee cinaacha lafaan gahe

Floyd May weather dhalootaan nama nama Amerikaati.Amma ganna nama ganna 41. Haga ammaatti dorgommii boksii irratti nama isa moo'uu hin agarre. Marroo 50 dorgomee 50nuu isatti moo'e.  Tana keessaa marroo 27 nama waliin dorgome dhahee gaggabse tanumaan duroomee ciccite.  Nama isa moo’u dhabee jennaan bara 2017 dorgommii ufi irraa dhiisee yuubome. Adoo innii tanuma keessa jiruu ji’a lamaan duratti gurbaan Jappaanitti dorogommii boksii kickboxing fi ta marshal art jedhaniin beekan, ka ganna 21 Tenshin Nasukawa jalaqaba jalqbultii bara 2019 Mayweather-n wal dorgomuuf yaammate. Tenshiniin Mayweather wal dorgomuuf yaammate kun nama dorgommii addunyaa gugurdoo marroo 28 dorgomee 28nu isatti moo'e.Tana keessaa marroo 22 abbaa wal dorgomeen dhahee gaggabse (knockout)n moo'e. Isaa fi Mayweather Jappan, Tookiyootti walti baafatan.Bitaachaan sossobaa mirgichaan qaarise.Daqiiqaa 2:30 irratti marroo sadii dhahee lafa buuse achii leenjisaan gurbaa kanaa akka tapha dhaaban ariifatee gaafate. Daqiiqaa 2:30n sun keessatti doolara miliyoona 9 badhaasan.Gurbaan Japaan kaan tittimaa lafaa ka’ee imimmaan currise. Mayweather gurbaa dhaanee gaggabsee jennaan “guddoo si galateeffadhaa anumaa fi sitti shaampiyoonaa” jedheen. Itti aansee ammoo " qarallee nama Jappaan gammachiisuuf itti deebi’e malee ani qaata tapha dhiise amma ammoo ufi irraa taahee jiraadhaa jedhe,” jedhe Mayweather. Jarii lachuu akka Mayweather jedhetti gammachuuf wal dorgome “ani asii achi hin dogomuu kunoo dorgommii dhiisee yuubomatti deebi’a.Ammallee ani 50-0,” jedhee dorgommii haga dorgomee fi akka takkuma hin moohamin dubbate.


Raashiyaan Lammii Amerikaa Basaasa Jechuun Hiite

Angawoonni nageenyaa kan Federaalaa Raashiyaa ibsa har’a baasaniin lammii Ammerikaa kan ta’e Paul Whelan hojii basaasaa ituu gaggeessuu muddee 28 kan qabamee yoo ta’u himannaan yakkaa irratti banamee jira. Dhimma kana kan ilaaleen gad fageenyaan waan dubbatame hin jiru.Garu dhaabatii oduu Raashiyaa TASS akka jedhutti Whelan irratti mirkanoofnaan hidhaan hanaga waggaa 20 irratti muramuu mala. Dubbi himaan ministeera haajaa alaa Amerikaa akka wixata har’a jedhutti angawoonni Raashiyaa lammii Amerikaa hidhuu isaanii beeku.


Mootummaan Yunaaytid Isteetes Hangii Tokko Harras Cufaa Oole

Mootummaan Yunaaytid Isteetes hangii tokko eega cufamee kamiisa har’a guyyaa 6 guute yoo ta’u danqaa prezidaant Traamp fi Demokraatoota kongreesa giddutti mudatee furatanii walii galuu inni jedhu amma iyyu waan fakkaatu hin taane. Traamp Dolaara Biliyoona 5 kan ittiin Amerikaa fi Meeksiskoo giddutti edeeda ittiin ijaaruu naa kennaa jechuun gaafatan. Demokraatonni immoo kana mormuun Doolaara Biliyoona 1.3 nageenya daangaa eegsisuuf siif laanna jedhan. Traamp dhaamsa Twitarii kamiisa har’a ganama barreessaniin Demokraatonni nageenyii daangaa gama kibbaa barbaachisaa ta’u isaa hubatanii laata jechuun gaafatan.Yeroo waajirri mootummaa cufaa jiru kanatti mindaa kan hin baafamneef jara Demokraatootaa kana jedhan.


Traamp Yeroo Jalqabaaf Naannoo Walitti Bu’iinsii Jirutti Imalanii Deebi’an

Prezidaantiin Amerikaa Donaald Traamp daw’annaa hin labsaminiin looltoota Amerikaa kanneen Iraaq keessaa eega kaleessa daw’atanii booda Kamiisa har’a Waayit Hawusiitti deebi’anii jiru. Traamp eega prezidaantii ta’anii as godinaalee walitti-bu’insii jiru daw’achuuf kun kan jalqabaa yoo ta’u iccitii guddaa jalatti ture imalli isaanii kun. Humnootii Amerikaa kanneen Iraaq fi Jarmanii keessaa ilaalanii eega deebi’anii booda Traamp sa’atii tokkoof gama Twitariin barreessaa turan. Waan tokko beekamaa dha.namoota ajaaibsisoo biyya keenya bakka bu’an kanneen attamitti injifachuun akka itti danda’amu beekan qabna jedhan. Traamp fi haati warraa gaafa ayyaana dhaloota gooftaa yesuus Kibxata galgala Waashington irraa ka’an.Kunis waraanaa fi ajajoota isaaanii tajaajiila kennaniif galateeffachuuf akka ta’e ibsamee jira.


Mootummaan Amerikaa hardhallee guyyaa shaneessoof haga tokko cufaa oole

Mootummaan cufaa oole jechuun hojjattoota mootummaa federaalaa kuma kunrya hedduutti hujii irraa oolaa ykn saati diqqoo hojjatanii galan. Bulchoota mootummaatti bajetii mootummaan hujiin hojjatu irratti wal dhabee haga sun fala argattutti biiroleen cufaa oolte. Ganna kana qofa akka kanaan mootummaan tana waliin marroo sadii akkana mootummaan cufame.Pirezidaantii Amerikaatii fi paartii Demokriaaitti bajata irratti wal dhabe. Pirezidaantiin Amerikaa ummata daarii Mekiskootiin seera malee Amerikaatti baqtu dallaa sibiilaa km 3,000 taha jedhan jaaree ufi irraa dhowwuu fedhaa gaafa duula filannoollee tanma jedhe.Tana tolchuuf ammoo doolara biliyoona 5 mootummaa gaafate. Paartiin Demokiraati ammoo doolara biliyoona 1 fi miliyona 300 hujii tanaa eeyyamte.Nama lubbuu baqatu dallaa itti jaaruun seera Ameriakatuu keessa hin jiruu jedhanii didan bulchootii Demokiraati. “Gaafa mootummaan banamu hin beeku haga horii dallaa kanaan jaarru argannutti biiroleen mootummaa hin banaman jedhe,” pirezidaanti Tiraampi. “Pirezidaantiin Amerikaa biirolee mootummaa cufuu fedhaa taatullee karaa rakkoo tana keessaa ufi baasuun hin beeku,” jedhaa itti gaafatamaan paartii Demokiraati Chuck Shumer fi itti gaafatamuun mana marii marii Amerikaa paartii Demokiraati Nancy Peloosii.


Abukaatoon Koo Seera Cabsuu Hin Qabu: Prezidaant Doonaald Traamp

Prezidaant Doonaald Traamp erga abukaatoon isaanii dhuunfaa Maaykil Kohen hidhaan waggoota sadii itti muramee guyyaa tokko booda seera akka inni cabsuuf takkaa ajaja hin kennineef jedhan. Kohen dubartoota lama kanneen hariiroo prezidaantichattii qaban filannoo bara 2016 ennaa geggeessamu akka hin dubbanneef maallqa kennameef jedhamuun himataman. Traamp ergaa twitter walitti aansuu dhaan erganiin kan waggoota 12f isaaniif hojjetaa turan Cohen seera beekuu qabu turan jedhan. Kohen doolaara kuma 280 ajaja Traampiin dubartii Stormy Daniels fi Karen McDougal fi kaffalan jedhamuun kan itti murtaa’e. Kan Traamp Raashiyaa waliin hidhata daldalaa hin qabu jechuun deggertoota kijiban ilaalchisee illee mana maree bakka bu’otaa sobuu dhaanis himatamaniiru.


Amerikaan humna waraaa galaana isii haga laallachuuf ibidda, ibidda nyaatu tokkofatte

Amerikaanwaraana guddaa qabaachuun beekan. Bajetii waraana isii bara 2019 doolara biliyona 674.4.Waraanii Amerikaa ka hujii irraa jiru miliyoona 1 kuma dhibba sadiitti dhiyaata. Waraanii galaana Amerikaa humna misaayila biyya alaatii itti tokkosaniin,IRBM ufi irraa dhowwu ilaallachuuf laallachuuf eda galgala misaayal tokkosee ufi laale. Akkuma kanaan waraanii kun misaayila biyya alaatii itti tokksoan adoo isiin daarii Amerikaa hin gahin qilleensuma irratti gubuuf eda godina Hawaaii keessaa garba Paasifk irraa misaayila yaaliif ufuma tokksoe dhahee buuse. Misdaayilii biyya alaatii tokkosan km kuma hedduu deemu IRBM (Intermediate Ballistic Missile).Misaayilii tun kma 3000-5,000 deemti. Misaayilii Amerikaan dhooftee buufteen ammooo SM-3 fuula keessa tokkose ibiddii lamaan wal nyaate. Amerikaan SM-3 tana misaayila tana xuyyuura waraana isii C-17 irraa tokkofte. Amerikaan misaayila misaayilaan ufi irraa dhoortu godina Hawaahiitii qabdi. Sun maleellee misaayila lafa irraa tokkosan Alaasakaa fi Kaaliforiyaa qabdi. Misaayilii mi’a waraanaa hamaamaa km kuma hedduu deemu marroo tokkotti nama kuma hedduullee fixu dandahau.


Dimokraasii Biyya Keenyaa Eeggachuu Qabna Jedhu Seera Tumtoonni Ameerikaa

Gareen miseensota senetii Yunaayitid Isteetis dimokraatotaa fi paartii Ripaablikaanotaa miseensonni mana maree kan yeroo ammaa loogiin paartii ofii dantaa biyya keenyaa sadarkaa barbaachisaa irra jiru dura akka hin gorree fi dimokraasii keenyaaf eegumsa gochuu qabu jechuu dhaan gaafatan. Seera tumtoonni duraanii 44 kaleessa yaada Washington Post fi kennaniin Ameerikaa yeroo sodaachisaa keessa jirti, kanaaf rakkoo ol aantummaa seeraa heera biyyaa fi waaltaalee bulchiinsaa fi nageenya biyyaa keenya mudate ifatti dubbachuu qabna jedhan. Qorannaa xumumuraa kan abbaa alangaa addaa dhimma Raashiyaan filannoo US kan bara 2016 qoratanii kan Robert Muelleer fi qorannaa manni maree dimokraatotaan hoogganamu bulchiinsa Traamp irratti geggeessuuf jiru tuqanii jiru. Yeroo hamaa itti qajeelfamni keenya bu’uuraa kan dimokraasii keenyaaf dangaan naga eegumsa biyyoolessa keenyaa balaa irra jiru irra geenyeerra, kanaaf qajeelfamni seeraa fi dandeettiin waaltaalee keenyaa wlabaa fi loogii malee hojjechuu danda’uu qabu jechuun barreessaniiru. Gareen kun dimokraaticha Joon Kerii, Tom Daaschil fi Kiris Dodd akkasumas Ripublikaanticha Joon Waarner, Richaard Luugaar fi Chak Hagel-n of keessaa qaba.


Tokkummaan Mootummootaa Baqattoota Siriyaa fi Biyyoota Isaan Keessummessaniif Gargaarsa Biliyoona Tokkoo fi Walakkaa Gaafate

Tokkummaan mootummootaa, biyyoonni akka Turkii, Libaanon, Joordaan, Masrii fi Iraaq, lammiwwan Siiriyaa miliyoona hedduu gara daangaa isaaniitti baqataa turaniif dahata kennuu isaaniif galateeffatee jira. Siiriyaan eega rakkoo hookkaraa keessa galtee waggaa kurnaffaa qabattee jirti. Gargaarsi baqattoota Siiriyaa kun dinagdee fi misooma isaanii irratti dhiibbaa guddaa gochuu isaa dubbatu – biyyoonni isaan simatan kun. Eega bara 2011 wal-waraansi Siiriyaa keessatti ka’ee as, haalli jireenya lammiwwan Siiriyaa biyya ofii irraa baqatanii fi kan hawaasaalee biyyoota isaan keessa qubatanii gad adeemaa dhufuu isaa ka dubbate Tokkummaan Mootummootaa, “baqattoota sana keessaa kanneen dhibba irraa harka toorbaatamaa fi saddeettama tahan, sarara sadarkaa hiyyummaa tii gaditti jiruttu. Ijoolleen isaanii barnoota hin argatan. Baay’een isaanii ofii fi maatii isaanii gargaaruuf jecha, hojjechuuf dirqamu,” jedha. Gabaasaa guutuu caqasaa  No media source currently available


Traamp Dhimma 'Hariiroo Dubartoota Lama Wajjin Qaban' Jedhamaa Ture Laalchisee Twiitii Godhan

Prezidaantiin Yunaayitid Istetis – Doonaald Traamp, filannoo bara 2016 dura dubartoonni isaan waliin quunnamtii saalaa qaban lama akka hin dubbanne ukkaamsuuf akka abukaatoon isaanii duraanii doolaara kuma dhibba lamaa fi saddeettama kenuuf ajajan, ka jedhame har’a akka dubbii salphaatti eeran. Traamp, har’a, fuula Twiiterii isaanii irratti, kaffaltiin karaa abukaatoo isaanii duraanii - Maayikil Kohen kenname, jedhame sun dhimma dhuunfaaf maallaqa walitti kenname malee dhimma filannootti bara sanaatti hidhata qabu akka hin ta’iinitti barreessan. Dimookiraatotaa fi abboota alangaa Federaalaa tu doggoraan akka maallaqa duula filannoof baafameetti dubbate malee dhimma sana ilaallatu miti, jedhu.


Prezidaantiin Faransaay Mormii Irratti Ka'eef Galgala Harra Deebii Keenuufi

Prezidaantiin Faransaay, Imaanu’eel Makroon, hiriira guddaa maqaa “Yellow-Vest” jechuun “Seedariyyaa keelloo” jedhuun, sanbatawwan torbanneen afur dabranii walitti-fufuun guutummaa biyyattii keessatti geggeessamaa turaniif deebii kennuuf jecha, galgala kana haasawa gochuuf jiran. Hojetoonni guutmmaa Farasaay kaleessa, caccabaa karaa irraa guute, ka hiriirtonni guyyaa duraa – jechuun Sanbata dabre konkolaatota gugubuu fi manneen saamuu irraa madde qulqulleessaa oolan – jedhama. Miniatiriin dhimma keessoo ka Farasaay akka jedhutti, uummata biyyattii kuma dhibba tokkoo fi soddoma tahu tu qaala’uu yokaan miyaa’uu jireenyaa mormuun hiriira bahe. Prezidaantummaa Makroon irrattis mormii qaban dhageessisanii jiran. Hiriira guutummaa Faransaay keessatti Sanbata geggeessame kana irratti gara namoota kuma lamaa tu qabamee ture.


Hooggantuu Kaampaanii Chaayinaa Huwawey Teeknoolojii Jedhamu Irratti Malaammaltummaadhan Himannaan Dhihaate

Hooggantuun damee maallaqaa Kaampaanii Chaayinaa “Huwawey Technologies” jedhamuu, himannaa malaammaltummaa irratti dhihaateef, mirga wabiin gad-lakkisamuu fi dhiisuu baruuf har’a mana-murtii Kanadaa keessatti ka dhihaatuuf jiran yoo tahe, himannaa malaammaltummaa irratti dhihaatuuf gara Yunaayitid Isteetis tti ergamuu akka malan tu dubbatama. Meng Waanzuu, gara Yunaayitid Isteetis tti ergamuu fi dhiisuu ilaalchisee haga yakka-ilaalchi geggeessamee murtaa’utti akka mana-hidhaa turuu qaban falmaa jiran – abbootiin alangaa Kanadaa. Chaayinaan ammoo tarkaanfii Meng irratti fudhatame kana mormuudhaan, Ambaasaaddara Yunaayitid Isteetis ka Beejing keessaa waamtee haasofsiistee jirti. “Tarkaanfiin Yunaayitid Isteetis fudhatte kun mirga seeraa lammii Chaayinaa ka sarbee fi gochaa fokkataa dha” jedha – ministriin dhimma alaa Chaayinaa.


Amerikaan ulfinnaa pirezi.,isii ka durii George H.W.Bush du'eef biirolee mootummaa cufaa oolchitee alabaallee gadi hiissitee fannifatte

Geroge Herbert Walker Bush, pirezidaantii Amerikaa 41ssoo bara 1989 haga 1993 biyya Amerikaa bulchaa bahe. Isa irraa ammoo Bill Kilintonitti fuudhe bara 1993 haga 2001 biyya bulchee. Kilinton irraa ammo Geroge W.Bush (ilma pirezidaantii 41essoo)tti irraa fuudhee bulche. George H.W.Buush, 41essoon,Sad.,30,2018 ganna du’e.Reeffa isaa fulaa akka akkaatiin irra maranii jabeennaa fi waan innii biyyaa baheen faarsuutti jiran. Ilma isaa angafa pirezidaanti George Walker Buushii fi nama hedduutti pirezidaanti kana waan innii biyyaa baheen faarsuutti jira. Pirezidaantota Amerikaa jiran abran;Jimmy Carter,Bill Clinton,Barack Obama, George Bush fi Donald Trump faatilleen yaadannoo tanaaf mana amantii kiristiyaanaa DC, jiru National Cathedral jiru dhufani reefa geegessan. Tiraampi, kun awwaalaa mitii guyyaa Buush jabeenna isaatiin faarisunu jedhee saade. Geroge H.W Buush ganna 94tti du’e Sadaasa 6,2018 lafa innii itti dhalte godina Teksasitti fi mana kitaabaa Teksas fuluma jaartii isaa itti awwaalanitti awwaalan. Gerige H.W.Buush, 41essoon,Sad.,30,2018 ganna 94tti du’e


Reeffii Prezidaantii Ameerikaa Durraanii Waashingtonitti Kabajaan Geggeessame Gara Teeksaasitti Deebisame

Reeffi prezidaantii Yunaayitid Isteetis durii, ka Joorj H.W. Buush, eega sirni geggeessaa Kaatediraala yokaan Waldaa Waaqeffannaa Biyyoolessaa as Waashington DC jiru keessatti godhameefii booda, waaree booda kana awwaalchaaf gara kutaa Teeksaasitti deebi’aa jira. Reeffii prezidaanticha Ameerikaa 41faa, Wixata dabree irraa jalqabee haga har’a waaree boodaatti, US Capitol yokaan Waajira Mana-maree Yunaatid Isteetis, galma Rotuundaa jedhamu keessa yeroo turetti, aangawoota biyyattii fi namoota bebbeekamoo dabalatee - namoonni kuma hedduutti lakkaawaman itti yaa’anii daawwataa turan.


Prezidaant Traampfi Haati Warraa Isaanii Reefa Joori H.W.Buush Callisaan Dawwachuun Gadda Isaanii Ibsan

Prezidaantiin Yunaayitid Isteetis, Doonaald Traamp fi haati-warraa isaanii – Melaaniyaa Traamp, kan waajira mana-maree biyyattii as Waashington jiru – kutaa Kaapitol Rotundaa jedhamu keessa ciibsamee jiru – reeffa prezidaantii biyyattii 41ffaa – Joorj H.W. Buush biratti argamuun, kabajaa isaaniif calleensaan gadda isaanii ibsanii jiran. Yeroo lammiwwan Ameerikaa marti baraa fi tajaajila prezidaanticha 41ffaa kabajaan yaadatee, gadda irra jiru kanatti – prezidaant Traamp sa’atii tokkoof calleensaan reeffa Buush bira dhaabatanii booda, harkaan mallattoo kabajaa kennuun of duuba deebi’an. “Capitol Hill” keessatti, kutaan reeffi prezidaantii duraanii keessa ciibsame, haga Roobii booriitti aangawootaa, namoota kabajamoo fi lammiwwan biyyattii maraaf banaa tahuun himamee jira. Lammiwwan reeffa prezidaantichaa ilaalaa dabuudhaaf ehamaamaa dha. Ilma prezidaanticha duraanii Joorj HW Bush ka tahan – prezidaantiin duraanii – Jooj W Buush, yeroo reeffa abbaa isaanii saanduqa reeffaa keessatti ilaalanitti, miira keessa galuun, gaddaan raafaman – jedhama. Sirna kaleessa geggeessame irratti, hoogganaa gara yayyabaa mana-maree – Miich Mik-Koonel fi itti-aanaa prezidaantii biyyattii – Maayik peensi dabalee aangawoonni biyyattii hedduun argamuun kabajaa qabaniif ibsanii jiran.


Marii Pireezdaant Doonaald Traamp fi Pirezdaant Shii Jiinping

Prezidaantiin Yunaayitid Isteetis – Doonaald Traamp, hariiroo baay’ee cimaa fi kallattii, prezidaantii Chaayinaa - Shii Jiinping waliin akka qabaatan dhaadhessanii dubbachuudhaan, hariiroo daldalaa haaraa kan akka qonnaan-bultooni Ameerikaa oomisha isaanii daran Chaayinaatti gurgurachuu dandeessisuu Chaayinaa waliin tolfachuuf tahaa labsan. Hoogganoonni biyyoota Addunyaa irratti duureyyii tahan lameenii- Traampp fi Shiin, Sanbata dabre kana, Argetniinaa keessatti walga’uudhaan, haga waliigaltee daldalaa gidduu isaanii bal’inaan mari’atanii murtii tokko irra gahanitti, guyyota sagaltama dhufaniif akka taarifa yokaan dilaala oomishalee walii biyya isaanii seenu irra hin keenye waliigalanii booda, gatiin gabaalee Addunyaa Ashiyaa fi Awurooppaa battalatti ol ka’e – jedhama.


Hogganaa Mootummoota Gamtoomanii: Adunyaan Sababa Haala Qilleensaatiin Rakkina Keessa Jirti

Barreessaan muummeen Tokkummaa Mootummotoaa – Antoonihoo Guterez, haalli qilleensaa jijjiiramuu irraa kan kahe Addunyaan rakkoo keessa jirti – jedhu. Walga’ii torbanneen lamaaf waa’ee jijjirama qilleensa naannoo irratti mari’atu, kan har’a – Poolaand keessatti baname irratti kan kana dubbatan – Guterez, eega bara 2015 walga’iin Paaris keessatti geggeessamee walii-galteen mallatteessamee booda, walga’iin kun ilaalchi guddaan kennamuuf isa duraa tahuu hubachiisan. Biyyoonni walga’ii sana irratti, aara gaazii gubataa biyya isaanii keessaa gad-buusuuf waadaa galan, akka walii-gafltee isaanii sana hojii irra oolchuutti cichan illee gaafatan.


Du’a Joorj H. W. Buushiif Roobiin Dhufu Akka Guyyaa Gadda Biyyolessaa Tahu Labsame

Prezidaant Doonaald Traamp, ka Jimaata dabre umurii isaanii 94ffaatti du’aan boqotan – prezidaantii Yunaayitid Isteetis duraanii – Joorj H. W. Buushiif, Roobii dhufu guyyaa gaddaa biyyoolessaa akka tahu labsanii jiran. Gara xumura lola Addunyaa qabbanaawaatti ka taayitaa qabatan – prezidaantiin Yunaayitid Isteetis 41ffaan – Joorj Buush, gamtaa biyyoota Addunyaa, bara 1991 humnoota mootummaa Abbaa-Irree Saadaam Huseen, Kuweet keessaa baasan nama hoogganana turan. Bara mootummaa Buush marsaa duraa keessatti kan tajaajilanii turan – ministarri dantaa alaa Yunaayitid Isteetis duraanii – Jams beeekerii fi ministarri ittisaa fi itti-aanaa prezidaantiin duraanii – Dik Cheenii, du’aan boqochuu Buush ilaalchisuun, Televiiziyoona FOX NEWS irratti dubbatanii turan. Mr. waa’ee Joorj HW Bush ennaa dubbatan - “Inni nama fiingee ofii hafuufe miti. Amala isaa hedduu gaarii keessaa tokko, hojii tokkotti akka namoonni biroon maqaa itti fudhatan itti dhiisa. Kun amala inni itti guddatee fi ittiin hojjete. Yoo deemtee galmee seenaa isaa ilaalte, prezidaantiin baay’ee cimaa, keessumaa gama dantaa alaatiin bu’aa guddaa galmeessian turan – jedhan.” Dik Cheeniinis, akkanatti waa’ee Buush ibsan. “Hoogganoota biyyoota alaa waggoota hedduu waliin hojjetee nama wal-beekumsa qabu, waa’ee raayyaa waraanaa nama hubannaa qabu, raayyaa waraanaa deggeruuf nama fedhii qabu. Waraana galoo-galaanaatti bobba’uu keenya dura dhimmoota hedduu tarreessinee gaafanne. Tokkollee deebii hin dhorkanne. Hunda isaa nuuf mirkaneessee, maal akka gootan natti agarsiisaaa jedhe”jedhan – Mr. Cheeniin. Dura-taa’aan hoogganoota waraanaa fi gorsaan naga-eegumsa biyyoolessaa duraanii – Koolin Paawol – prezidaantidchi Yunaayitid Isteetis 41ffaan – kan bara waraana Addunyaa lammaffaatti doonii waraanaa oofaa turan, gatii waraansi nama baasisu waan beekaniif, akka lolli galoo galaanaa hafu hedduu yaalanii turan – jedhanii, Bush – jireenya qulqullaawaa, dhugaa fi gad of qabuu jiraachuu isaanii dhugaa bahan. Reeffi prezidaant Joorj HW Buush, har’a irraa jalqabee haga Roobii dhufuutti ka “Capitol Rotunda” jedhamu, iddoo waajira mana-maree Yunaayitid Isteetis keessa tura. Eega geggessaan Kaateediraala Biyyoolessaa keessatti geggeeffameefii booda, Laayibiraarii Prezidaantummaa Buush, ka Teeksaas jiru keessatti awwaalama.


Pirezdaantii Yunaaytid Isteets 41ffaa An Turan, Joorji H.W. Buush Du'aan Boqatan

Prezidaantiin 41ffaa Yunaayitid Isteetis Joorgi H. W. Buush, kan maatii jireenya sadarkaa ol’aanaa irraa dhalatanii fi kabajaan, hojii fi tajaajilli isaan biyya isaaniif kennan jaarraa 20ffaa keessaa waggoota jaatamaaf qooda gumaachaa ture kaleessa mana isaanii kutaa Teksaas, magaalaa Hiyusten jiru keessatti du’aan boqotan. Dubbi-himaa maatii isaanii tu Jimaata dhiha keessa boqochuu isaanii labse. Kan umurii isaanii 94ffaatti boqotan prezidaantiin Yunaayitid Isteetis duraanii kun waggootaaf dhibee fayyaa akka dhukkuba Paarkinsensii fi dhukkuboota biroon qabamanii yaalamaa turan. Kan umurii isaanii 94ffaatti boqotan prezidaantiin Yunaayitid Isteetis duraanii kun waggootaaf dhibee fayyaa akka dhukkuba Paarkinsensii fi dhukkuboota biroon qabamanii yaalamaa turan. Ibsa boqachuu isaanii laalchisee masaraan mootummaa Yunaaytid Istees, Waayit Hawus harra baase irratti pirezdaant Traamp, “aniifii Melaaniyaan gadda uummanni keenya guyyaa harraa taa’aa jiru kana wajjin gaddaa jira,” jedhanii hojiiwwan Buush bara jireenya isaanii biyyattiidhaf hojjatan akkasumas amala isaanii gaarii kaasudhan faarsaniiru.


Xayyaara Indoneshiyaa Maaltu Kuffise?

Xayyaara Indoneshiyaa kan baatii darbee kufee lubbuu namoota hedduu galaafate irratti qorannaan jalqabaa gaggeeffame akka garsisuuttu balalisaan xayyaaricha to’achuuf yaalii abdii kutannaa godhuus nageenya xayyaarichaa eeguuf caasaan bifa awutomaatiikaan hojjatu xayyaarichii huruun gad akka adeemu gochuu isaa agarsiisa jedhamee jira. Odeeffannoon kunis xayyaarichaa erga kufee booda meeshaa argamee irraa hubatame. Qaamii xayyaarichaa waan kutaa balaliisaa keessatti dubbatamee waraabu garu hin argamiin jira. Onkolooleessa 29 bara 2018 xayyaarri Boeing 737 Imaltootaa fi hojjatoota xayyaarichaa 189 fe’ee Jaakartaa irraa lafa gadhisee eega ka’e booda kufuu isaan dhuman.Waan ibsamee kana irratti qorannaan itti fufee jira. Balalsiistonni xayyaaraa Yunaaytid Isteets keessa maadheeffatan/ caasaa haaraan xayyaara irratti galuu kan ilaaleen odeeffannoon nu kennamne jechuun komee dhageesisaa jiru.


Danqaa Umameef Prezidaantii Yukreentu Itti Gaafatama : Prezidaant Putiin

Prezidaantii Yukreen Petro Poroshenko filannoo bara dhufu gaggeeffamuuf jiru keessatti irra deebi’anii filatamuuf carraa qaban ballisuuf danqaa kana uuman jedhu prezidaantiin Raashiyaa Vlaadmir Puutin. Putiin Televiziyoona irratti har’a haasawaa dhageesisaniin haallii galaana Gurraacha keessatti uumamee kun poresheenkoon tuttuqqaa kanaan filannoo injifachuu qofaaf jedhan. Waraanni Raashiyaa akka jedhutti misaa’eela farra xayyaaraa dabaluun caasaa ittisaa suluula Krimiyaa keessatti jabeessaa jira.Dilbata darbee humnootiin Raashiyaa galaana gurraacha keessatti/ doniwwan Yukreen 3 hojjattoota isaanii waliin qabatan. Hojjattonni doniiwwan sadan keessa turan 24 akeekkachiisa Raashiyaa biraa kenname diduun doniwwan suun seeraana ala akka galaana Raashiyaa seenan godhan jetti Raashiyaan.


Pirezdaant Traamp Boqannaa Ayyaanaarra Yeroo Jiranis Falmii Sirna Murtii Haqaa Biyyattii Itti Fufaniiru

Prezidaantiin Yunaayitid Isteetis – Doonaald Traamp, yeroo boqonnaa “Thanksgiving yokaan Guyyaa Galataa” irra jiran kanatti waa’ee sirna murtii-haqaa biyyattii irratti falmii isaanii itti fufanii jiru. Kaleessa, loltoota Ameerikaa, baar-gama jiran waliin mariin telefoonaan geggeessaniin, manni-murtii ol iyyannaa kutaa Kaalifooniyaa keessa jiru qoree cinaachaa nutti tahee jira – jedhan. Hoogganaan Mana-murtii Yunaayitid Isteetis – Joon Roobertis, waa’ee walabummaa mana-murtii irratti irratti ibsa cimaa kennan keessatti, prezidaat Traamp, abbaa-murtii bulchiinsa isaanii irratti dabarse kanaan “Abbaa-murtii Obaamaa” jechuu isaanii eega jabeessanii qeeqanii booda, kaleessa kana dubbatan – Traamp.


Afgaanistaanitti Haleellaan Boombii Of-wareegdotaa Lubbuu 26 Galaafate

Biyya Afghanistaan, kutaa Koost ka jiru Masjiidhaa mooraa waraanaa keessa jiru tokko irratti, dho’insa dhuka’aa of wareegdotaatiin yoo xiqqaate namoota 26 ajjeesee, ka biroo 50 madeessuu isaa – waraanni biyyattii beeksisee jira. Dubbi-himaan Raayyaa biyyooleessaa Afghaanistaan – Kaapteen Abdullaah akka jedhanitti, kadhannaa yokaan saalaata Jimaataaf yeroo uummatni ka yeroo kaan caalaa walitti qabametti dhuka’aan of wareeginsaa sun dhoosamee balaa guddaa dhaqqaabsiise. Dhaabbatni Afgihaanistaan – Chaaneliin Tooloo akka gabaasetti, kanneen ajjeesaman martinuu miseensota raayyaa waraanaa, Rejimentii lammaffaa irraa ti.


Haleellaa Paakistaan Keessatti Lootee-seentonni Geggeessaniin Namoon 34 Ajjeefaman

Paakistaan keessatti haleellaan lootee-seentotaan geggeessame, yoo xiqqaate namoota 34 ajjeesee, ka biroo kurna hedduu madeesse. Magaalaa afaan galaanaa, kan Kibba biyyattiitti argamtu – Karaachii keessatti, of wareegdonni saqqii dhuka’aan guute hidhatanii qonsilaa Chaayinaa magaalattii jiru irratti haleellaa geggeessaniin yoo xiqqaate namoota afur du’e. Miseensa milishaa naannoo “Reenjers’ jedhamuun beekamu irraa tokko VOAf akka ibsanitti, qoonsilicha keessa balbala waajira viizaa cinatti, of wareegdota sana keessa tokko wahila isaatiif karaa irraa maquuf otuu jedhuu dhuka’aan inni hidhate itti dho’uu irraa jalqabe – hookkarri sun. Dho’insichaa booda, dhukaasa sa’aa tokkoo fi humnoota Paakistaan qonsilicha eeganii fi lootee-seentoa sana gidduutti geggeessameen, looltee seentonni ka biroon lama ajjeesaman. Namoota ajjeesaman ka biroo keessaa lama poolisoota, kaan lama immoo namoota viizaa barbaacha qoonsilicha keessa turan tahuu dubbatan – aangawoonni.


Ajjechaa Gazexxeessaa Sa’udii Kan Ilaaleen Jarmaniin Tarkaanfii Fudhataa Jirti

Jarmaniin lammiwwan Saa’udii 18 daangaa Awuroopaa akka hin seenneef kan dhorkituu ta’u ministriin dantaa alaa ishee har’a beeksisee jira.Kunis ajjeechaa Gazexxeessaa lammii Saa’udii Jamaal Khashoggi waliin hidhata waan qabaniif ta’uun ibsamee jira. Ministriin dantaa alaa Jarmanii Heiko Maas kana labsuu isaanii dura Faransaayii fi Briteen waliin dubbachuu isaanii beeksiisan.Yakka rawwatame kana irratti deebii kennamuu caalaa gaaffii ka’uutu heddumaata jedhanii eenyu gocha kana duuba akka jiru beekuun barbaachisaa dha jedhan Maas. Kanas kan dubbatan walgahii gamtaa Awuroopaa Braasels keessatti gaggeeffamu cinatti ibsa kennan ture. Qonsilaa Sa’udii Istaanbul jiru keessatti ajjechaa gazexxeessaa lammii Sa’udii irratti gaggeeffame fi sagalee waraabame kan ilaaleen ibsa argachuu isaanii prezidaant Traam ibsanii jiru. Garu waan hokkaraan guutamee , sukanneessaa fi dararaa gaggeeffame mul’isu jedhan Traamp televiziyoona Fooksiif akka ibsanti.


Amerikaan Kufaatii Afgaanistaan Keessatti Ishee Mudateef Paakistaan Sababaa Gooti. Pakistan

Pakistaan yaalii farra shoroorkaa gaggeessitu kan ilaaleen prezidaantiin Amerikaa Donaald Traamp waan dubbatan mummichi ministeera Paakistaan har’a qeeqanii jiru.Amerikaan kufaatii Afgaanistaan keessatti ishee mudateef Paakistaantu balleessaa qaba jechuu barbaaddi jedhan. Televiziyoonni Amerikaa Faaks Newuus jedhamu waliin Dilbata kaleessaa galgala gaaffii fi deebii kan gaggeessan Traamp waraan Paakistaaniif kan kennamaa ture Doolaara miliyoona dhibba hedduu irraa dhaabuun keenya sirrii dha jechuun falaman.Kanaafis sababaan kennan paakistaan waan nu hojjatte tokko hin qabdu kan jedhu ture. Bara 2011 keessa humnootii addaa Amerikaa paakistaan seenuun Qoondaala Al-Qaidaa Osama Bin Ladeniin faana dhahuun ituu hin ajjeesiin dura Paakistaan bakka dahannaa taateefi turte jechuun Traamp himatan. Mummichi ministeera Paakistan dhaamsa Traamp gama Twitariin dabarsaa turaniif deebii kennaa turan.Paakistaan duula waraanaa Amerikaan shoroorkeessoota irratti gaggeessitettii hirmaattee malee halleelaa shoroorkeessonni bara 2001 Amerikaa irratti raawwatan keessaa harka hin qabdu jedhan


Angawaan Kaampaanii Niisan Gabaasa Sobaa Dhiyeessaa Turan : Kaampaanii

Kaampaaniin kokolaataa Niisan jedhamu oomishu akka jedhuti dura ta’an kaampanichaa karlos Ghosn qabeenyaa kaampaanichaa dhunfaaf olchatan jechuun waggoota dheeraaf maallaqa silaa kaampaanii Nisaaniif galuu qabu kan ilaaleen odeeffannoo sobaa kennan turan jedha. Sabaa himaan Jaapaan har’a akka gabaasanti dura ta’an kaampaanichaa Ghosn galii qaban kan ilaaleen gad xiqqesanii gabaasan himata jedhuuf abbaan alangaa Tokoyoo gaaffii dhiyeesseef. Kun dhugaa taanaan hidhamuuf jiru. Angawaan kun galii doolaara miliyoona dhibba hedduu argatan hin gabaasiin hafan jeehamuun shakkaman. Kaampaanii Nisaan akka jedhutti Ghosn hojii irraa ari’amuuf jiru. Gazexaaleen biyyatti akka gabaasanti abbootiin alangaa waajiira haadhoo Niisan kan Yokohama jiru weeraranii jiru. Kan biyya Braazil keessatti dhalatan fi hidda dhalata Lebaanan qabanii akkasumas lammii Faransaayii ta’an Ghosn lammii biyyaa alaa angawaa sadargaa olaanaa qabatan xiqqoo keessaa tokko.


Ibiddi Kaaliforniyaa Barbadeessaa Jiru Amma Iyyu Guutummaatti Hin Dhaamne

Kaaliforniyaa bakka Paaraadaayiz jedhamu keessatti balaa ibiddaa hamaa dhaqqabee irraa namoonni dhibba shan caalan nagaan ba’u angawoonni Dilbata kaleessaa beeksisanii jiru. Balaan Ibiddaa kun eega jalqabee torban tokko caalaa yeroo jiru kanatti namnii kuma tokko ta’u eessa buteen isaanii dhabamee jira. Gareen baraarsitootaa gamoolee gubatan keessa nama barbaadaa kan jiran yoo ta’u kanneen biroon immoo warra eessa akka jiran dhabaman kana karaa hiriiyyootaa fi maatii isaaniin iyyaafachaa jiru. Hanga Dilbata kaleessaatti lakkobsii namoota du’anii 77 ga’e jira.Kanneen keessa eenyummaan reeffa namoota 67 baruu isaanii waajirri polisii konyaa beeksisee jira. Ibiddi kun amma iyyu boba’aa kan jiru yoo ta’u yaalii gaggeeffamaa jiruun ibiddicha 100 keessaa harka 65 to’annaa jala olchuun danda’amee jira.


Koriyaan Kaabaa Marii Amerikaa Waliin Karoorfatte Yeroo Biraatti Dabarsite: Nikki Helii

Marii sadarkaa olaanaa Yunaaytid Isteetes fi koriyaa kaabaa giddutti torban kana gaggeeffamuuf karoorfame yeroo biraatti kan dabrsee koriyaan kaabaa ta’u tokkummaaa mootummotaatti Ambaasaaddarri Amerikaa Nikki Helii beeksiisan. Ministeerri danta alaa Amerikaa Maayk Pompiyoo Kamiisa kaleessaa gorsaa gameessa hogganaa Koriyaa kaabaa Kiim Yong Chol waliin wal arguuf turan. Kunis wal argee seena qabeessa kiim jong un fi prezidaant Traamp gaggeessan irratti walii galtee mallatteessan attamiin gara fuula duraatti tarkaanfachisuun akka danda’amu irratti mari’achuuf turan. Yeroo sana koriyaan kaabaa sagantaa nukleeraa qabdu akka cuftuuf gaafatamtee turte.Golli naga eegumsaa walgahii cufataan gaggeesse duras ta’e booda tuuta oduuf ibsa kan kennan Heliin walgahiin kun yeroo biraatti darbuu isaaf sababaa jabaan jira jedhee hin yaadu jedhan. Garu Raashiyaan uggura Baankii koriyaa kaabaa irra ka’ame akka ka’uuf fedhii agarsisaa jirtu kan ilaaleen Heliin jechaan dhahan


Kaaliforniyaa Kaabaa Keessatti Abiddi Badii Geesisaa Jira:Angawaa

Kutaa Yunaaytid Istees kan taate Kaliforniyaa kaabaa keessatti Ibiddii bosoona keessaa ka’e balaa geesisaa waan deemaa jiruuf jecha achitti labsiin yeroo hatattamaa hojii irra olee jira. Angawaan ittisa Ibiddaa tokko akka jedhanti ibiddi qabeenyaa hedduu kan barbadeesse yoo ta’u namoonni hedduun madaa’uun gabaafamee jira.Garu lakkofsii namoota balaa kanaa du’anii hin beekamiin jira. Angawoonnii fi sabaa himaaleen akka jedhanti ibiddi kun badii kan geesisee yoo ta’u caasaaleen kuma hedduun gubatanii jiru. Lafa kaAree kiloO meetra 69 irra jiru gubee jiraattoota magaalaalee dheessanii akka ba’an dirqisiisaa jira. Ibiddi kun magaalaalee kanneen birootti akka babal’atuuf jiru ni eegama jedhu aangawoonni.


Kaaliforniyaa Keessatti Gadamojjiin Waraanaa Nama 12 Galaafate

Nama naa kadhatu ykn naa yaadu hin fedhu kan jedhan haatii ilmii isaani torban kana mana Bunaa Kaliforniyaa keessatti jalaa ajjeefame seerri meeshaa ugguru ba’u qaba jedhan.Ilma isaanii kan haleellaa bara darbee Laas Vegas keessatti gaggeeffame irraa lubbuun hafeetu haleellaa ammaa Kanaan jalaa ajjeefame. Mana isaa irraa deemsa daqiiqaa 10 irratti Robii darbe kan ajjeefame yoo ta’u yeroo hidhataan seenee uummata achi jiru irratti dhukaas banuun nama 12 galaafatu achii ture Ajjechaa kana kan gaggeesse gadamojjiin miseensa humna galaanaa Ian David Long umriin isaa 28 yoo ta’u ajjechaa kana eega gaggeessee booda ofii isaas of ajjeese. Robii galgala ajjechaa kana ituu hin geesisiin dura yaadii sammuu isaa attam akka ture qorattonni faana dhahaa jiru. Kongreesiin Amerikaa seera qawwee to’atu akka raggaasisuuf kun hojii irra ollaan , ammaan booda mucaan eenyu iyyu manaa ba’e akka hin hafne gargaara jedhan haatii ilmii jalaa ajjeefame kun.


Abbaan Alangaa Muummichi Ameerikaa Hojii Irraa Ari’ataman

Prezidaant Doonaald Traamp abbaa alangaa muummicha Jeff Seshens kaleessa hojii akka gad dhiisan dirqisiisanii jiran. Kunis kan haaraa mana maree dhuunfatan dimokraatota Raashiyaan filannoo prezidaantummaa gidduu seenuu ishee ilaalchisee qorannaa geggeessamu ilaalchisee falmii uumuu mala. Seeshens xalayaa hojii ittiin gad dhiisan Traampiif erganiin akka gaaffii keessanitti aangoo gad dhiiseera jedhan. Traamp qorannaa sanaaf Seshens abbaa alangaa addaa Robert Miyuler moggaasuu isaaniif akkaan qeeqanii jiran. Imaammata yeroo prezidaant Obamaa hedduu hambisuu akkasumas ajendaa isaanii waa’ee immigreeshinii fi yakkaa ilaalchisee jiru irratti Traamp Sesheniin of irraa fageessaa kan turan yoo ta’u gaaffii fi deebii geggeessaniin hamma bulchiinsi koo abbaa alangaa muummicha hin qabu jedhanitti ga’aniiru. Traamp Sessions hojii isaan hojjetaniif galateeffatanii, itti gaafatamaa hojii kan waajjira Sessions Matt Whitaker abbaa alangaa muummicha yeroofii gochuun moggaasaniiru. Demokraatonni Traamp Seshensiin hojii irraa kan ari’an nama amanatan bakka buusanii qorannoo Miyuler geggeessan to’achuu barbaadu jechuun yaaddoo qaban ibsaniiru.


Mana Dhugaatii Kaalifoorniyaa Keessatti Kan Haleellaa Raawwate Miseensa Waraana Ameerikaa Ture

Qawwee hidhatee kutaa Kaalifoorniaa gama kibbaa keessa kan jiru mana dhugaatii fi sirbaa keessatti haleellaa raawwateen namoota 12 namni ajjeese kan umurin waggaa 28 Deevid Loong jedhama. Ajajaan poolisii konyaa Venchuraa Geff Diin tuuta oduuf ibsa kennaniin Loong miseensa waraana Yunaayitid Isteetis ture jedhan. Diin akka jedhanitti poolisiin baatii Caamsaa darbe hookkara mana isaa keessatti ka’eef deebii kennee ture. Ogeessonni eegumsa fayyaa sammuu illee Loong waliin dubbatanii turan jedhan. Angawaan poolisii jalqaba mana dhugaatii sana seenuun nama dhukaase sana dhaabsisuuf yaale itti dhukaafame jedhan. Ron Helaas waggoota 29f miseensa poolisii kan turan yoo ta’u erga hospitaalatti geessamanii booda lubbuun isaanii darbee jira. Namoonni hedduun balaan madaa’uu irra ga’eera garuu kaan ofii isaanii hospitaala dhaqan waan ta’eef lakkoobsi isaanii meeqa akka ta’e hin beekamne jedhu Dean. Diin akka jedhanitti gocha suukaneessaa biyya keenyaa fi bakka birootti raawwatamaa jiru yoo ta’u waan nama gaddisiisu jedhan. Qorattoonni fi FBI namni haleellaa sana raawwate sababaan maal akka ta’e qorataa jiran. Prezidaant Traamp maatii gaddi itti dhaga’ameef ergaa jajjabenaa dabarsaniiru.


Xiinxalaa: Ba’iin Filannoo Yunaayitid Isteetis Jijjiirraan Biyyattii Keessa Jiraachuu Mul’isa

Filannoo walakkeessa marroo torban kanaYunaayitid Isteetis keessatti geggeessameen, madaaliin siyaasaa Waashingiton keessaa jijjiiraee jira. Dimookiraatonni mana-maree gad-aanu yokaan mana-maree bakka-bu’ootaa ka Koongires jedhamu keessatti sagalee yayyabaa yokaan irra aantummaa argatanii jiran. Riippaablikaannonni immaa sadarkaa koongiresa keessaa qaban dhabaniyyuu, mana-maree murtii seeraa yokaan Senetii keessatti irra-aantummaa duraanuu qaban daran jabeeffatanii jiran. Gama biraatii, Somaliyaa, Itiyoophiyaa fi Ertiraa irraa dabalee namoonni godaantota irraa dhalatan miseensummaa Mana-maree bakka-bu’ootaaf filatamanii jira. Walumaa-galatti, ba’iin filannoo walakkeessa marroo kun imammaata prezidaant irratti akka dhiibbaa guddaa qabaatu tu dubbatama. Ka bara 2014 miseensummaa mana-maree murtii seeraa Yunaayitid Isteetisiif dorgomanii turan – dhalata Oromoo tokko kana irratti dubbisnee jirra. Nu caqasaa. No media source currently available


Hooggantoonni Biyyoota Addunyaa Ba'i Filannoo Ameerikaa Irratti Yaada Kennan

Hoogganoonni biyyoota Addunyaa, ba’ii filannoo walakeessa marsaa Yunaayitid Isteetis, ka paartiin dimookiraatotaa mana-maree bakka-bu’ootaa keessatti sagalee irra-aanaa itti argate ilaalchisee yaada adda addaa kennaa jiran. Dimookiraatonni, mana-maree bakka-bu’ootaa keessatti injifannoon argatan akka Ameerikaaf guyyaa haarawa fide dubbatan. Garuu, kana jechuun, imaammata alaa Ameerikaaf lafti barihe, jechuu miti – jedhu – xiinxalaan siyaasaa – Piiter Truboowiz. Chaayinaan haga ammaatti ba’ii fialannoo kana irratti yaada dubbachuu irraa of qusattee jirti. Ministarri dhimma-alaa Jarmanii – Hee’ikoo Maas, ba’iin filannoo kun, keessumaa, waa’ee dilaala Yunaayitid Isteets meeshaalee Awurooppaa dhaa galan irra keesse irratti wal-muddina jiru akka hin laaffisne dubbatan. Dubbi-himaan Prezidaantii Raashiyaa – Dimitirii Peskoovis gama isaaniitiin, ba’ii filannoo kun hariiroo Raashiyaa fi Yunaaytitid Isteets gidduu kan hin jijjiirre tahuu dubbatan.


Amerikaan bulchoota filachuutti jirti tana keessaa namii 500 tahu Miseensa Mana Marii,Senetii fi bulcha godinaatiif filama

Akkuma amalaa fi adaba isiittti Amerikaan yoo cufa Sadaasaa gaafa Kibxataa nama isii bulchu filatti. Seerii kun bara 1845 asi akkanuma keessa bahe.Yoo qonnaan bulaan midhaan galfatee irraa bahe filannootti dabran. Filannoon tanaan Miseensii Mana Marii Amerikaa 435 filan.Senetii US 100 keessaa 35 filuuf deeman.Bulchoota godina US keessaa bulchoota 36ti filama. Jarii kaan ka barii hujii isaanii hin dhumatin jechuu. Akka amma jiruun manii marii waan gara paartii Obaamaa fa Demokiraatii deebi’u fakkaata.Senetiin US 100 keessaa Rippaabilikaan nama 50 Demokiraati ammo nama 49 qabdi. Barucma senetii hardha nama itti filan 26 ka demokiraatiti 9 ka Rippaabilikaan. Senetii Amerikaa ganna 6 jahatti filanii miseensa mana marii ammoo ganna lama lama. Buchootii Amerikaa ta ammaatii fi ta duriilleen gamuma gamaan akka ummatii bahee fialtu baannachuuf godina keessa yaa'an. Doonaldi Tiraampi xuyyuura pirezidaantiin US deemuun Air Force One keessa bu’etti jala-bultii filannootiif Ohio, Indiana fi Misuurii oole. Pirezidaantiin US ka durii Baraak Obaamaalleen guyyaa dheengaddaa fi guyyaa duraa Virgina Illinoi fi Indian oole. “Yoo akka US biyya abadatan,biyya garaa ballattu taatu feetan bahaa filadhaa,” jedha Obaamaan. Tiraampi ammoo paartiin “Rippaabiulikaan daarii biyya isii jabeeffattii,wanjalaa fi jeequmsa hin feetuu,akka namii cabsee daarii isitti baafatullee eeyee hin jettu,” jedha. daarii angaa qabdu feeti,wanjala hin feetu,jeequmsa hin feetu nama akkanumatti cabsee nutti yaahu hin feetu jedha Filannoon tanaan Miseensii Mana Marii Amerikaa 435 filan.Senetii US 100 keessaa 35 filuuf deeman.Bulchoota godina US keessaa bulchoota 36ti filama. Jarii kaan ka barii hujii isaanii hin dhumatin jechuu. Akka amma jiruun manii marii waan gara paartii Obaamaa fa Demokiraatii deebi’u fakkaata. Senetiin US 100 keessaa Rippaabilikaan nama 50 Demokiraati ammo nama 49 qabdi. Barucma senetii hardha nama itti filan 26 ka demokiraatiti 9 ka Rippaabilikaan. Senetii Amerikaa ganna 6 jahatti filanii miseensa mana marii ammoo ganna lama lama. Filannoo baranaa nama harka 40 bahee filata jedhanii abdatan.Akkuma amalaa fi adaba isiittti filannoon Amerikaa Kibxata irra oola. Bara 1845 asi akkanuma keessa dhufte. Yoo qonnaan bulaan midhaan galfatee irraa bahe filannootti dabran.Sunuu ji’a Sadaasaa keessa. Buchootii Amerikaa ta ammaatii fi ta duriilleen gamuma gamaan akka ummatii bahee fialtu baannatan. Doonaldi Tiraampi xuyyuura pirezidaantiin US deemuun Air Force One keessa bu’etti kalee Ohio, Indiana,Misuurii oole. Pirezidaantiin US ka durii Baraak Obaamaalleen guyyaa dheengaddaa fi guyyaa duraa Virgina Illinoi fi Indian oole.“Yoo akka US biyya abadatan,biyya garaa ballattu taatu feetan bahaa filadhaa,” jedha Obaamaan. Tiraampi ammoo paartiin “Rippaabiulikaan daarii biyya isii jabeeffattii,wanjalaa fi jeequmsa hin feetuu,akka namii cabsee daarii isitti baafatullee eeyee hin jettu,” jedha. daarii angaa qabdu feeti,wanjala hin feetu,jeequmsa hin feetu nama akkanumatti cabsee nutti yaahu hin feetu jedha Filannoo baranaa nama harka 40 bahee filata jedhanii abdatan. Buufata 170,000 keessatti filachuuf deeman.Amerikaan bara 2020 pirezidaantii filatti.


Manchester Sitiin dorgommii EPL irratti Southampton lafaan qotuma qottee goolii 6 itti faatee galchite Rahem Isterlingi goolii lama galfate

Gaafa dubbiin hin tolin ijoolleetti qahee nama dheeta baanan taan tahuu hin ooltu. Southampton goolii 6 itti galchan goolii qaraa isiitti daqiiqaa 6essoo irratti ufiitti galchite. Daqiiqaa 12 irratti ammoo Sergio Augeerotti biruma ejjee waraannateenii keessa buufate. David Silva ammoo daqiiquma 6 qofa jalaa miila dhaabatetti goolii Rahem sterling istaadiyoomii gama mirgaatti itti kenne itti mikikkile. Daqiiqaa 45essoo irratti ammoo Rahem Sterling goolii gama itti kennan miila mirgichaan qabbaneeffatetti bitaachaan itti cuqqaalate. Daqiiqaa 67esso irralletti tokko itti dabalatee,Sterling abbaa goolii lamaa tahe. Adoo taphii dhumachuuf sekondiin liliphiftu Aerlingtoniin tapha kana irratti kubbaa sadii nama goolii galchu dura buuse kaan kukuruphachaa dhufe kubbaa Leroy Sane dura buuse.Innilleen daqiiqaa 91essoo irratti goolii keessa buuseef. Manchester Sitiin akkanuma tolchaa,daqiiqaa 90 caalaa gibirsiiftee lafaan qottee goolii jaha itti galchite.


Koolu Galtoonni Ameerikaa Waaltaa Gara Daangaa Yuntaaytid Isteetsitti Yaa’aa Jiran

Gareen koolu galtoota Ameerikaa waaltaa irra hedduun isaanii lukaan gara ameerikaatti yaa’aa jiran. Imalli isaanii kun har’a meexikoo ga’uuf jecha. Konkolaataa karaatti argatan kadhatanii kaan immoo daandii gabaabaa gara magaalattiitti geessu barbaaduu dhaan imalaa jirn. Koolu galtoonni hedduun kuma 4tti tilmaaman daangaa US irraa fageenya km hedduu irratti argamu. Gama ibraan koolu galtoonni Ameerikaa waaltaa irraa yaa’an kun mata duree falmii filannoo marsaa walakkeessa US ta’anii jiran. Traamp duula filannoo geggeessan irratti haasaa dhageessisaniin, deebi’aa seernaan ala US seenuu hin dandeessan jedhan. Koolu galtoonni yaa’aa jiran kun yakkamtoota, namoota gara jabeeyyii yoo jedhan, gaazexeessonni koolu galtoota kana waliin imalan garuu irra hedduun isaanii dubartootaa fi ijoollee dha jedhan. Fuulli Twiterii Hoogganaa Amantii Paakistaan Tokko Ni Uggurame Dhaabi Twiterii hoogganaa amantii Paakistan kan yaada dubbii tuqatu abbaa murtii biyyattii, muummichia ministeeraa fi waraana ilaalchisuun maxxansuu isaaniif fuula twitter isaanii ugguree jira. Hoogganaan amantii paakistan kun dubartii maqaa amantii Islaamaa xureessite jedhamuun himatamnte akka gad dhiisamtu murtaa’uu isaa mormuu dhaan ture. Paakistaan tajaajilli social miidiyaa kan Khadim Hussain Rizvi akka ugguramu gaafatte. Angawoonni mootummaa lama Rooyiters fi akka ibsanitti ergaan jecha jibbiinsaa fi hookkara kakaasu akka ugguramu nutu gaafate jedhan. Ergaan Twitter ka biroon lammataa kaleessa kan maxxansame yoo ta’u battala uggurame. Rizviin paartii TPL jedhamu kan garee cichitoota Islaamummaa, uggura sana balaaleffatee jira. Gareen TLP daandilee magaalaalee Paakitan keessaa guyyoota sadiif cufuu dhaan kan dubartii Asiaa Bibii jedhamtu gad dhiise abbaan murtii mana murtii ol aanaa haa ajjeefamu jechuun uummata kakaasaa ture. Dhimmi kun Kiristaanota addunyaa maraa mufachiisee jira.


Kaadhimamtoonni Paartilee Lamaan Kan Ameerikaa Duula Filannoo Xumuraa Geggeessaa Jiran

Kaadhimamtoonni kongresii USf dorgoman har’a duula isaanii guyyaa dhumaatiin sagalee uummataa argachuuf tattaafataa jiran. Paartileen ijoon biyyattii lamaan filannoo walakkeessa marsaatiin barcuma Senetii fi kan mana maree bakka bu’oota uummataa dhuunfachuuf dorgomaa jiran. Prezidaant Doonaald Traamp gareen isaanii Ripaablikaanonni manneen maree lamaan akka dhuuffatan barbaadu, Dimokraatonni immoo kan garee tokkoon dhuunfatame mana maree fi Senetii harkaa baasuuf tattaafataa jiran. Xiinxaltoonni Siyaasaa fi ba’iin yaada uummataa dimokraatonni barcuma mana maree bakka bu’otaa deebisanii injifachuu danda’u jedhu. Guyyaa borii uummati sagalee kennu barcuma kongresii 435 eenyu injifachuuf akka jiru kan Senetii immoo barcuma 100 keessaa 35 eenuy guutuu akka danda’u murteessuuf sagalee kennuuf jiran. Prezidaant Traam kutaa Ohio, Indiyaanaa mi missour keessatti har’a duula filannoo geggeessaa jiran. Prezidaantiin duraanii Baraak Obaamaan kaleessa kaadhimamaa dimokraatotaa Joe Donnelly-n deggeruuf jecha Indiyaanaa keessatti deggertootaaf haasaa dhageesisaniin ennaa bulchiinsa isaanii bara 2008 keessa daddaaqama dinagdee hamaa gara dandammachiisuutti kan fidan jechuun Donnelly faarsan. Ripaablikaanonni imaammataa fi fooyya’ina waggoottan saddeet darban keessa hojjetaman faallessuuf yaalan jechuun qeeqan.


Maatiin Gaazexeessaa Kaashoogii Reeffi Isaa Akka kennamuuf Gaafatan

Maatii fi hiriyoonni gaazexeessaa lammii Saudii Jamaal Kaashoggii reeffi isaa maatiif kennamee sirnaan akka awwaalamu gaafatan. Nuyiif dhimmi duraa reeffi qaama Kaashoogii gar tokkeen nuu kennamee fedhii isaa guutuu dhaan Mediin aa bakka awwaalchaa Munawara kan Jannatul Baqi keessaatti awwaaluu dha. Kun akka dhugoomu barbaanna. Reeffi isaa akka nuu kennamu addunyaa guutuun dhiibbaa sadarkaa addunyaa mootummaa Saaudii irra kaa’ee akka inni awwaalamu akka godhamu gaafanna jedhan Roobii darbe prezidaant Doonaald Traamp yoo hoogganoonni Saaudii kaashoogii ajjeesuu ilaalchiseeisaan ganan ta’e gaafatamanii Na ganan miti. Lakki. Hundumtuu ni sirrata jedheen abdadha. Ragaa hedduu qabna. Waan qorataa turre hedduu qabna. Na hin gnne. Tarii of ganan ta’a jedhan Xiinxaltoonni hangi tokko akka jedhanitti Saaudiin Kaashoogii ajjeesuuf dura i9rra haalanii booda irra immoo maal akka irra ga’e ibsa adda addaa kennuun gonfoo dhaaltuu Saaudii bin Salmaniin haala hamtuu keessa galchee jira. Kaan immoo US amma Saudii irra daran dhiibbaa kaa’uu dandeessi, walitti bu’iinsa lubbuu galaatatu kan Yemen keessaa bakka yeroo ammaa uummata biyyattii miliyoona 14 afaan beelaa akka bu’an godhee keessaa akka dhaabdu dhiibbaa ni keessi jedhu. Kibxata darbe ministriin dhimma alaa Mike Pompeo imaammata US ijoo jijjiiruu dhaan yeroon amma lola Yemen keessaa dhaaban amma jedhanii jiran. No media source currently available


Hudhanii Eega Ajjesanii Booda Qaama Isaa Kukkutan: Abbaa Alangaa Mummicha

Gazexxesaan lammii saa’udii Jamal Khashoggi qonsilaa biyya isaa kan Istaanbul jiru akkuma seeneetti battalumatti hudhamee ajjefamuu fi sana booda qaamii isaa kukkutamuu abbaan alangaa Tarkii dubbatanii jiru. Saa’udiin namoota ajjechaa kana keessaa harka qaban 18 kanneen hitee jirtu akka dabarsitee kennituuf Tarkiin gaafataa ituu jirtuu abbaa alangaa mummichi Ifran Fidan barreeffamaan ibsa kana kan baasan. Khashoggiin qonsilaa biyya isaa kan Istaanbul jiru kan deeme Onkolooleessa 2 darbee kana yoo ta’u dubartii lammii Tarkii taate waliin cidha gaa’ilaa rawwachuuf waraqaa barbaachisu baafachuuf ture. Dubartiin inni fudhuuf turees nannoo embaasichaa dhaabachuun isa eegaa turte.Garu erga seenee booda deebitee hin argine. Prezidaantiin Tarkii Recep Erdogan akka angawoonni sa’udii namoota Tarkii keessaa reeffa Gazexxesichaa awwaaluun shakkaman akka beeksiisan gaafatanii jiru.


Qaamii Xayyaara Indoneeshiyaa Kan Odeeffannoo Baatu Argamee Jira

Xayyaara Indoneshiyaa kan wiixata darbee ganama akka lafa gadhisee ka’e daqiiqaa muraasa booda galaana Java keessatti kufee Laayan Eer kan ta’e saanduuqa odeeffannoo qabu kan “Black Box” jedhamu humnii galaana biyyatti galaana keessaa arguun isaa beekamee jira. Kanneen galaana daakanii seenuun baasan kun gabaastoota Televiziyoona naannoof har’a akka ibsanti mi’a sagalee waraabame qabatee jiru tokko qofa galaana jalaa arganii baasanii jiru. Caccabaa xayyaarichaa Bo’iing 737 kana argachuuf baraarsitoonni ituu wal irraa hin citiin hojjataa kan jiran yoo ta’u xayyaarri kun erga ka’e booda maaltu akka isa mudate odeeffannoo akkaan barbaachisaa ta’e qaba. Kana malees balalisaan xayyaarichaa sa’atii dhumaa gara dirree xayyaarratti deebi’uuf qunnamtii dhumaa inni warra lafa irra jiru waliin godhebaatee jira. Angawoonni Robii kaleessaa akka jedhanti xayyaarri kun dhuma irratti samii irraa eega dhabamee booda eessatti akka kufee jiru baranii jiran.


Lubbuu Nama 11 Galaafate Namnii Jedhame Balleessaa Hin Qabu Jedhe

Mana amantaa Jushotaa kan Pittisburg keessatti nama 11 ajjesee jedhamuun mana murtii federaalaa duratti har’a himannaan 44 irratti dhiyaate Robart Bowars balleessaa hin qabu jedhee jira. Umriin isaa 46 kan ta’e Bowars himati irratti dhiyaate yakka ajjechaa fi jibba kan of-keessaa qabi yoo ta’u yeroo mana murtii duratti yeroo gabaaf dhiyaate himata irratti dhiyaate kan hubatee fi balleessaa akka hin qabne qofa dubbate.waan biraa hin dubanne. Abbaa alangaa mummichi Jeff sessions waa’ee yakka ilaalcha kanaa ennaa ibsan himatii yakkaa irratti dhiyaate hammeenya dubbachuun nama dhibuu fi safuu biyya kanaa walumaagala kan faalleesse jedhan. Kanaaf dhimmi kun namoota midhaan irra ga’ee fi maatii namnii jalaa ajjefamaniif qofa otoo hin taane magaala pitiisberg fi guutuummaa biyyattiif barbaachisaa dha jedhan. Namoota ajjefamaniif sirnii awwaalchaa isaanii kamiisa har’a kan itti fufuu ta’uun beekamee jira.


Kaampaaniin Guugl Mormiin Isa Mudataa Jira

Eshiyaa keessatti kanneen Kaampaanii Guugliif hojjatan dhibba hedduun hokkara saalaa gaggeeffamuu fi naamuusa bakka hojii kan ilaaleen mormii qaban agarsisuuf jecha Kamiisa har’a yeroo gabaabaaf hojii dhisanii ba’an. Hojjatoonni dhaabataa fi kanneen biroo kontraataan hojjatan dabalatee kaampaanilee Guugl addunyaa irra irra hedduun isaanii dubartoota kan ta’an har’a mormii wal fakkaataa dhageesisuu jedhamee eegama. Kunis gaazexaan New York Taaymis torban darbe kaampaaniin Guugl dolaara miliyoona hedduu dhiroota aangoo gurguddaa irra jiran badii isaanii rawwatan dhoksee dolaara miliyoona hedduu baasaaf jechuun eega gabaasee booda mormiin kun hammaate. Gabaasnii Gazexaa kanaa akka jedhutti Guugl bara 2014 keessa dolaara Miliyoona 90 kan yeroo sana itti aanaa prezidaantii gameessa turan Andy Rubiniif baase.Kunis hokkara saala irratti hundaa’ee gaggeesse eega jedhamee booda.Rubin garu himannaa irratti dhiyaate haalan.Googl gama isaan falmii gaggeesse hin qabu. Erga baatii tokkoo as akkaataa qabiinsa hojjatoota dubartoota fi sabxiqqaalee foyyeesuuf akkasumas namoonni gosa adda addaa kaampaanii sana keessaa akka carra hojii argatan gochuuf sochii jiru New York taymis jajjabeessee jira.


Filannoo Guyyaa Xiqqoon Hafee Traamp Demokraatoota Hammeessuu Itti Fufanii Jiran

Prezidaantiin Yunaaytid Isteetes Donald Traamp godaantoota biyya alaa kanneen Amerikaa keessatti hin galmaa’iin jiran irraa yaaddoo haaraa horatanii jiru.Kunis Kibxata dhufu filannoon guutuu biyyaa kan miseensoota Kongreesaa gaggeeffamuuf guyyaa xiqqoon lafa hafeetti. Beeksiisa duula filannoo kan falmisiisaa ta’e Twitarii ofii-irratti kan maxxansan Traamp Demokraatonni lammii biyya Meeksiskoo kan yeroo lama Amerikaa keessaa akka ari’ame Luis Brakamontes Amerikaa keessa akka turu godhan jechuun ragaa tokko malee falman. Lammiin Meksikoo kun bara 2014 kaaliforniyaa keessatti qoondaaloota polisii lama ajjese kan jedhu beeksiisi Twitarii ofii irra ka’an kun lammiin Meksiskoo kun sichiin polisoota biraa iyyu ajjesaa jechuun ennaa dhaadatu fi yakka ilaalcha mana murtii keessatti ennaa kolfuu agarsiisa. Namnii seeraan ala biyya keenya seene Luis Brakamontes nama keenya ajjese, kan jedhu beeksiisii Vidiyoo kun Demokraatonni garu biyya kana keessa akka turu ehaman… akka inni biyya kana keessa turu godhan jedha. Vidiyoon biraa immo uummanni kuma hedduun eenyummaan isaanii hin beekamne bakka iddoon isaa hin beekamneetti dallaa ijaaramee cabsuun gaafa Amerikaa seenan seenan kan agarsiisuu yoo ta’u Demokraatoota malee eenyuu akka seenan ehamaa? Jechuun gaafata vidiyoon maxxanfame.


Ol Aantummaa Adii Balaaleffatan Malee Traamp Nu Hin Daawwatan: Miseensota Waldaa warra Juushii

Prezidaant Traamp ennaa isaan Pittsburgiin daawwachuuf har’a deemanitti hoogganoonni Juushotaa hangi tokko hamma isaan ol aantummaa warren adii balaaleffatanitti gamas akka hin dhufne jechuun ittisan. Traamp biyyatii keessatti aariin gara dhukaasa sanaatti geessu akka belbelu kan godhe sabaa himaalee dha jechuun qeeqan. Traamp waldaa warra Juushii Pittsburgh keessatti haleellaa dhukaasaa kan namoota 11 galaafatee poolisii dabalatee kanneen biro ja’a madeesse balaaleffataniiru. Lubbi waldichaa kaleessa haasaa dhageessisaniin maaltu gocha jibbiinsaa kana akka kakaase dubbataniiru. Akka hoogganaatti ennaa jecha jibbiinsaa dubbattu, uummati martinuu akka dubbatuuf eeyama kennitaaf. Akkasitti dubbachuun gaarii dhaa, uummata akkasitti ilaaluun gaarii dhaa? Deebiin koo miti ka jedhu. Bulchaan Pittsburgh Bill Peduto akka jedhanitti gaaffii maatii kanneen miidhaan irra ga’eetiin prezidaantichi hanga guyyaa har’aa sirni awwaalchaa raawwatamutti gamas akka hin daawwanne yaadachiisaniiru. Dhaabi nageenyaa amma iyyuu dhukasa sana booda haala jiru qorataa jiran. Lubi waldaa Juushotaa daawwannaa Traamp simataniiru, hoogganoonni Juushotaa kanneen Pittsburgh keessaa hangi tokko garuu xalayaa erganiin Traamp hanga ol aantummaa warren adii balaaleffatanitti magaalattii akka hin daawwanne gaafatan. Miseensonni waldattiis kan isaan jedhan xalayaan barreeffame waan nuttis dhaga’amu waan ta’eef waan sirrii dha jedhan. gaarii nuu hawwuu isaaniis ta’e isiniin yaada jechuu isaanii hin barbaannu jedhan. Shakkamaan dhukaasa sana raawwate Rober Bowers poolisii dhaan yeroo sadii kan itti dhukaafame yoo ta’u ajjeechaa fi himannaa irratti dhiyaateef jecha yeroo jalqabaaf kaleessa mana murtiitti dhiyaatee jira. No media source currently available


Dhukaasa Mana Amantaa Judotaa Kutaa Piitisburgi Keessatti Banameen Lubbuun Naootaa Bade

Sinegoogii yokaan mana-amantii Juudotaa as Yunaayitid Isteetis magaalaa Pitisberg keessatti dhukaasa banameen kanneen dhuman namoota kudha-tokkoof har’a sirni geggeessaa geggeessamee jira. Hoogganoonni amantii fi ka jaarmayaalee uummataa sirna magaalaa Pitisberg keessatti geggeessame kana irratti kan argaman yoo tahu, dhaamsa obsaa, wal-danda’uu fi tokkummaa dhageessisanii jiran. Kan umuriin 46, namni dhukaasa sana waldaa amantii keessatti bane – Roobert Bowers, har’a, mana-murtii federaalaa duratti, “yakka jibbinsaa” dabalee – himannaaleen kan irratti dhihaatan yoo tahu, yoo yakki itti murame, haga du’aan adabamuullee kan isa geessisu tahuu tu dubbatama.


Balaa Xiyyaara Indoneeziyaa

Aangawoonni Indooneziyaa, xayyaarri LION AIR jedhamu, magaalaa Jaakaartaa irraa imaltoota 189 fi hojjetoota isaa fe’atee akkuma daqiiqaa 13 balali’etti bishaan keessatti kufee caccabuu isaa fi barbaacha haga ammaa geggeessameen kan lubbuun irraa hafe akka hin jirree dubbatanii jiran. Dhaabbatni barbaachaa fi baraarsaa hojjetoota isaa, battaluma, bakka xayyaarichi itti kufee caccabe, odoolaa Jaavaa irraa gama kaabaatti ka bobbaase yoo tahu, haga ammaatti caccabaa xayyaarichaa fi reeffa namoota hedduu irraa kan hafe, nama lubbuun jiru akka hin argiin beeksise. Xayyaarichi akka sa’aatii Indooneeziyaatti barii barraaqa sa’atii ja’aa fi digdamatti kuftee caccabde.


Barselonan Riyaal Madriid 5-1 baphi,Liver Pool ammoo Kardif Sitii 4-1 dhuqi tolchite, kilabotii kubbaa miila addunya akkanaan wal qaqaarisan

Mohaammad Saalaa daqiiqaa 10essoo irratti tokko jedhee jalqabsiise,Sadio Mane lama keessa naqe,Xherdan Shaqiri tokko irra buuse Liver Pool akkanuma tottolachaa tapha guyyaa dheengaddaa irratti Cardif City dhaantee moote. Kilaboota kubbaa miilaa ingiliiz,EPL, ta Ispaanish La Liga, ta Xaliyaanaa Serie A ta Faransaay League 1 jetta moo kilabootii kubbaa miilaa addunyaa gamuma gamaan wal dhahuutti jirti. Guyyuma sun Watford ammoo Huddersfield gaafasuma Bournemoth ammoo Fulham 3-0 dhukkeessan. Kilabiin kubbaa miilaa Faransaay Paris St-Germain ammoo kilabii duruu mataan wal qabde Marsillee goolii 2 lama itti galchee duwwaa galchite. Goolii qaraa Kylian Mbappe akkuma jijjiiranii seeneen daqiiqaa 65essoo irratti keessa buufatee goolii lammeessoo ammoo Julian Draxleritti ammoo saatii hobbaate irra buuseefii 2-0 galchan. Mbappe gurbaa ganna 19ti lammii Faransaayii fi Kaameruuniiti.Gurbaan ganna 19 kun nama tapha kubbaa miilaaitin guddoo faarsanii adoo hardha gurguratanii euro miliyoona 160 baasa. Barseloonaalleen kilabiin mataa wal qabde Real Madrid 5-1 irraa galchite.Luis Suhaarez goolii sadii itti guurrate. Filippee fi Aruurulleen goolii 1-1 irra bubuusanii Baarsaan goolii shaniin mataa dhaabaa galte.Kilabootii kubbaa miilaa Xaliyaanaa Serie A faatilleen dorgommiitti jiran. Kiristiyaan Ronaldoo tapha kilabiin isaa, Juventus guyyaa dheengaddaa Empoolii waliin taphattee 2-1 moote irratti goolii lama keessa buufate. La Liga keessallee Celta Vigon ammoo tapha kalee irratti Eibar 4-0 garafte.Tana keessaa Iago Aspas goolii sadii galfate.Bireyis Mendez ammoo goolii tokko irra buufate. Itoophiyaa Dorgommii pirimiyiyeer Liigii Itoophiyaallee itti jiran.Magaalaa Hawasatti qabxii 3n dura jira. Maqeleen qabxii 3n itti aana.Jimmaa Abbaa Jifaarii fi Buna Sidaamaa fi Buna Itoophiyaatti qabxii 3-3 qaba.Kilabii pirimiyeer Liigii Itoophiyaan 16n keessaa kialbiin Oromiyaa Jimmaa Abbaa Jifaariit fi Bulchiinsa Magaalaa Adaamaati. Abbaan kilabii Leicester City F.C ya du’e Abbaa fi itti gaafatamaan kilabii kubbaa miilaa Leisersityy dureessii horii biliyona hedduu qabu Vichai Srivaddhanaprabha guyyaa dheengaddaa xuyyuurii lafaan dhabee du’e.Namii kun dhalootaan Taaylaandi nama ganna 61ti. Xuyyuurii isaa kun guyyaa dheengaddaa istaadiyuma kilabii isaa biratti lafa dhahee namii achi keessa shananuu dhumate. Namii kun kun dureessa ciccitaa horii biliyoona hedduu qaba nama garaa naasoo jedhanii guddoo jaalaan.Dhaabii isaa doolara biliyoona 3 fi 800 qabaa kilabii tanallee ganna 8n duratti doolara miliyoona 39n bitate. Leicester City kilabii EPLti shaampiyoonaa EPL bara 2015-16ti.


Waa’ee Ajjeechaa Gaazzessicha Saawudii Qulqulleeffachuuf Qornnaan Itti Fufee Jira

Saawudii Arabiyaan reeffi gazzexeessicha lammii ishee ajjefamee Jamal Khashoggi eessa akka jiru akka beeksiiftu prezidaantiin Tarkii Recep Erdogan har’a gaafatanii jiru. Kana malees Tarkii keessaatti reeffa gazzexeesichaa eenyu akka awwaalee fi eenyu kana akka qindeesse nu beeksiisaa, jedhan Edrdogan. Prezidaant Erdogaan miseensoota paartii kutaaf akka ibsantti, Tarkiin ajjeechaa gazzexeessichaa kan ilaaleen ragaa dabalataa qabdi, jedhanii garuu gad-fageenyaan hin ibsiin hafan. Abbaan alaangaa mummichi kan Saa’udii Dilbata dhufu Tarkii seenuun aangawoota biyyattii wajjiin wal arganii waa’ee ajjechaa gazexxesichaa qorannaa gaggeessu. Ragaa Tarkiin dhiyeessite irratti hirkachuun ajjechaan gaazzexxeessaa kanaa dursee kan karoorfame, isa jedhu Saawudiin kamiisa kaleessaa ibsa baasteen fudhatama kennitee jirti. Kan hin baramiin jiru eenyuu tu qindeessee? ka jedhu qofa. Gama kaaniin qabsaa’onni Tarkii keessaa Kamiisa kaleessaa galagala bakka gazzexeesichi ajjefametti dungoo qabsisuun sirna yaadannoo gaggeessanii jiru. Gabaasaa guutuu caqasaa


Nama Shakkamee Jedhan Angawoonni Amerikaa Qabanii Jiru

Mi’a maramaa fi shakkisiisaa ta’e 12 iddoo adda aaddaa tti erguu waliin hidhata qaba jechuun nama shakkame aangawoonni Federaalaa har’a qabuu isaanii aangawoonni ministeera haqaa beeksiisan. Dubbi himtuun ministeera haqaa Sarah Flores akka jedhanti/ anagawoonni Odeeffannoo dabalataa tuuta oduuf gara boodaa labsuuf jiru. As Yunaaytid Isteets keessatti mi’a gidduu kana xaxamee namatti ergamu inni 11ffaan Jimaata har’a Demokraaticha Senaatar Korii Bookar ti ergamuuf ture qabamuu ibsee jira. Dhaabati Oduu CNN fi sabaa himaan kanneen biroon akka gabaasanti inni 12ffaan Daayreekteera basaasaa ka duraanii Jeemes Klaapariif ergame. Klaapar har’a ganama CNN irratti dhiyaachuun akka ibsanti ana irratti qiyyaafatamuu isaa ajaa’iiba natti hin taane.Garu gochaan akkasii kun dhimma ilaalacha jabaa argachuu qabu jedhan. Dhaabbatti humna seera hojii irra oolchu akka jedhutti Floridaa keessatti qabame.Waajirri qorannaa Federaalaa ykn FBI akka jedheetti wanni ergamee kun isuma kan Baaraak Obaamaafaa fi kanneen birootti ergamee waliin wal fakkaata. Qorattonni mootummaa Federaalaa waajiroota Postaa kanneen Floridaa keessaa Kamiisa kaleessaa kaasee sakata’aa jiru. Kunis Bombii ujummoo xixxiqqaa keessa ka’amuun ergaman kana keessaa yoo xiqqaate tokko Floridaatti hojjatame jedhanii eega murteessanii booda.


Duulli Filannoo Walakkeessa Marsaa Kan Ameerikaa Muddamsuun Guute

Filannoon walakkeessa marsaa US ga’uuf yeroon torban lamaa gadii hafee wayita jiru kanatti sodaa fi shakkiin duula filannoo geggeessamaa jiru irraan dhiibbaa kaa’ee jira. Kunis kan ta’e erga boombiin maramee domokraatota beekamoo hedduutti ergamee booda. Siyaasa biyyattii duruu addaan qoodamee jiru daran muddamsuun guutee jira. Gabaasa Prezidaant Doonaald Traamp duula geggeessaniin uummati akka tasgabbaa’u gaafataniiru. Gareen martinuu nagaa fi walii galteen walitti dhufuu qabna. Kana gochuu ni dandeenya jedhan. Haa ta’u malee Traamp oduu dabaa himaa irratti tamsaasame ergaa twiteer irratti maxxansaniin kan balaaleffatan wayita gareelee siyaasaa lamaan biraa haalli muddamaan mul’ataa jirutti. Kanneen siyaasa keessatti hirmaatan mormituu isaanii siyaasaa akka sammuun dadhabaa ta’etti yaaduu dhiisuu qabu. sana dhaabuu qabna jedhan. Demokraatonnis gama isaaniin Tramp muddamni siyaasaa akka hammaatu kan tuqatan isaani jechuun balaaleffatan. Bulchaan magaalaa New York Bill de Blassio akka jedhanitti Yeroon kun biyya keenyaaf yeroo hamaa dha. Yeroo itti uummanni jibbiinsi itti dhaga’amu, waan amma ta’aa jiru immoo soda jiru hammeessaa adeema jedhan. Traamp duula walakkeessa marsaaf geggeessaniin paartiin dimorkaatotaa amananii aangoo itti kennuuf akkaan leellistoota ta’aniiru. Imaammati isaanii finxaalessa ta’e maatii fi biyya keessaniif balaa hamaa dha jedhan.


Ministiriin Dhimma-alaa Yunaayitid Isteetis Godaantota Hittisuuf Loltoota Gara Daangaa Bobbaasufi Jedhe

Ministiriin Dhimma-alaa Yunaayitid Isteetis – Pentaagoon, jamaa godaantootaa biyyoota Ameerikaa giddu-galaa irraa gara Yunaayitid Isteetis-tti yaa’an ittisuuf jecha, loltoota dhibbaan lakkaawaman gara daangaa biyyattii gama Kibbaatti kan bobbaasu tahuu beeksisee jira. Kan VOAf ibsa kennan – aangawaan Pentaagon, lakkoobsi loltoota ergamuuf jiranii, haga ministiriin nagaa-biyyaa gaafate irratti kan hundaa’u tahuu dubbatan. Haga ammaatti, loltoonni naga-eegumsa biyyoolessaa kuma lama tahan naannoo daangaa sanaatti bobba’anii jiran.


Reeffi Gaazexeessaa Turkii Keessatti Ajjeefame Hin Argamin Jira

Viidiyoon haarawaa Istanbul irraa ba’e akka mul’isutti ergamaan Saaudii tokko huccuu Jamal Khashoggi uffatee ennaa keellee Onkoloolessa 2 qoonsilaa Riyaad keessaa ennaa gad ba’e argame, kunis ajjeechaa sana dhoksuu yaaluu dhaan waan inni achii gad ba’u fakkeessuuf ta’uun gabaasamee jira. Viidiyoon sun humnoota naga eegdota Turkiin kan kaafame ennaa ta’u har’a CNNf mul’ifamee jira. Viidiyoon kun kan mul’ifame ennaa angawoonni Saaudii du’uu Kashoogii kan US keessa baqaan jiraatuuf gaazexaa Washington Post irratti mooticha Saaudii fi dhaaltoo gonfoo Mohammed bin Salman Riyaad walitti bu’iinsa Yemen keessa harka galfachuu isaanii qeequun barreesssee jira. Saaudiin duraan Kaashoogiin keellaa qonsilaa gad dhiiseera jechuun eessa akka inni jiru quba kan hin qabaanne ta’uu beeksiste. San booda immoo lola keellaa sana keessatti ka’een abootteen nama waliin wal dha’uun du’e jettee jirti. Amma immoo qoonsiilaa Sanaa ba’ee gargaarsaaf akka hin iyyanne hudhamee du’e jedhamee jira. Reeffi Khaashoogii eessa akka jiru hin beekamin jira. Angawoonni Turkii dararaan erga irra ga’ee booda ajjeefamuun kukkutame jedhan. Prezidaantiin Turkii Ecep Tayyip Erdogan bor paarlaamaa isaaniif haasaa ennaa dhageessisan dhimma kana bal’inaan ibsuuf kan jiran ta’uu dubbataniiru.


Prezidaant Traamp Biyyoota Amerikaa Waaltaa Sadii Irraa Gargaarsan Kuta jedhan

Prezidaant Doonaald Traamp Guatemala, Honduras fi El Salvador koolu galtoonni biyya isaanii gad dhiisanii seeraan ala Ameerikaa seenuu dhaabsisuu waan hin dandeenyeef gargaarsa alaa biyyoota kanaaf kennamu akkaan kan gad xiqqeessan ta’uu beeksisan. Wixata har’aa yaada fuula twitter isaanii irratti kana kan maxxansan, ennaa koolu galtoonni kuma hedduutti laka’aman irra hedduun Honduras irraa ta’an hookkara fi hiyyummaa biyya ofii keessaa baqachuuf jecha kaleessa halkan magaalaa Mexico Tapachula jedhutti wal ga’uu dhaan gara Ameerikaatti yaa’uuf ennaa yaalanitti. Traamp akka jedhanitti kan nama gaddisiisu poolisiin Mexico fi waraanni biyyattii warren Caravan gara daangaa gama kibba US-tti yaa’aa jiran dhaabsisuu hin dandeenye. Yakkamtootaa fi warren giddu galeessa gama bahaa eenyummaan isaanii hin beekamin jara kanatti makamaniiru jedhan. kanas waarsiyyaalee daangaa fi waraanatti beeksiseera jedhan.


Saawudi Arabiyaan Gaazexessaa Jamaal Khashoggi Du'uu Beeksiste

Gaazexeessan lammii Saawudii Arabiyaa ta'e, Jamaal Khashoggi erga torban lama dura qontsilaa biyyattii Turkiitti argamu dhimmaaf seenee booda asbuuteen isaa dhabamee tureera. \nGuyyaa harraa "bu'aa qorannoo godhamaa tureeti" jechuudhan ibsi Saudii irraa kenname garuu Jamaal namoota qonstilaa san keessa turan wajjin lola keessa galuu isaatiin sanuma keessa lubbuun isaa darbuu ifa godheera. Du'a gaazexeessaa Jamaalin wal-qabatees namoonni 18 to'annaa jala oolfamuu fi hoggantoonni olaanoon lama angoo irraa kaafamuu ibsi abbaan alangaa mootummaa Saaudii galgala kana baase eerera.


Ameerikaa Fi Chaayinaan Hariiroo Waraana Giduu Isaanii Cimsuuf Marii Jalqaban

Hariiroo sadarkaa ol aanaa chaayinaa fi Ameerikaa gidduu cimsuun bala walitti bu’iinsa akka tasaa uumamu gad xiqqeessa jechuu dhaan ministeerri ittisaa US Jim Mattis gita isaanii kan chainaaf ibsanii jiran. Mattis fi General Wei Fenghe konfrensii naga eegumsaa Asia kan Singaapor keessatti geggeessamuu fi harooroo waraanaa fooyyessuu irratti fuuleggate irratti wal arguun mari’atan. Mariin sana irraa garuu walii galtee haaraan argame hin jiru. Hariiroon waraanaa Washington fi Beeijing gidduu jiru sababaa waraana daldala irratti ka’een torbanneen dhiyoo laaffataa adeeme. US waraanni Chaayinaa Raashiyaa irraa meeshaa waraanaa bitachuu ishee fi Beeijing galaana chaayinaa kibbaatti maadhee tolchuu isee ilaalchisee uggura irra keessee jirti.


Afgaanistanitti Duula Filannoo Irratti Dorgomuuf Kaadhimamaan Qopha’an Ajjefaman.

Filannoo paarlaamaa Afgaanistaankeessatti gaggeeffamuuf jiruuf kaadhimamaa kutaa Helmand kan ta’an namnii tokko duula na fildhaa gageessaa ituu jiranii haleellaa Bombii dhaqqabeen ajjefamanii jiran. Mootummaa kutaa Helmandiif dubbi himaa kan ta’an Omar Zwak akka jedhanti, Jabbar Qahraman waajiira Laskargah keessatti duula filmaataa gaggeessaa ituu jiranii balaa dhohinsaa dhaqqabe namoota ka biroo hedduu madeesse. Doktoorri hospitaala Helmand keessatti kutaan wal’ansa hatattamaa akka jedhutti namnii lama ajjefamee kanneen biroon6 mada’anii jiru. Sabaa himaan naannoo akka gabaasanti wanni dhuka’e sun soofaa ykn waan irra ta’an keessa ka’ame. Garu namoonni ijaan argan hangi tokko VOA..f akka ibsanti of-wareegan balaa kana geesise deggeraa kaadhimamaa fakkaatee seenuun balaa kana dhaqqabsiise.Balaa kana qorachuuf gareen tokko gamas dhaqqabu polisiin kutaa beeksisee jira.


Briteen Gamtaa Awuroopaa Keessaa Ba’uuf Danqaa Mudatee Gam Lameen Fala Barbaachuu Qabu.

Briteen gamtaa Awuroopaa keessaa akkaataa itti baATU kan ilaaleen mummitiin Ministeera Briteen Teresaa Mey hogganoota gamtichaa waliin dubbachuu dubbachuu malu. Baatilee hedduuf mariin gaggeffame hariiroon jiru akka hin diigamne gama gochuun walii galtee kan argamsiise yoo ta’u danqaa kan ta’an dhimmotiin ijoon jiru.Kunisa daangaa Ireland gama kaabaa fi Ireland ishee miseensa gamtaa Awuroopaa taate gidduu jiru attamitti ilaalamuu qaba? Kan jedhu tokko. Teresaa May gamtaa Awuroopaa irratti haasawaa eega dhageesisanii booda hogganoonni ka biroon 27 iraabata irratti wal arguun walii galtee Briteen waliin jiraatu irratti mari’atu. Prezidaantiin kawunsilii gamtaa Awuroopaa Donald Tusk akka jedhanti walgahii gaafa Robii kana dura Teresaa mey danqaa kana cabsuuf yaada qabatamaa qabu yoo ta’e nan gaafadha jedhan. Kun Briteen gamtaa Awuroopaa keessaa ba’uuf rakkoo danqaa ta’an furanii gara fuulduratti tarkaanfachisuuf gargaara jedhan Tusk.


Hogganoonni Saudii Waa’ee Gazexxesicha Essa Buteen Isaa Dhabamee Dubbachuu Hin Feenu Jedha Maayk Pompiyoo

Hogganoonni Sa’udii gazexxeessaa Saudii kan Amerikaa keessa maadheffate Jamaal Khashoggii kan ilaaleen dubbachuu kan hin feene ta’u ministriin dantaa alaa Yunaaytid Isteetes Maayk Pompiyoo ibsanii jiru. Angawoonni Tarkii garu gazexxesichii qonsilaa Sa’udii kan magaalaa Istaanbul jiru keessatti basaastoota Sa’udiin ajjefamee qaamii isaa kukktamee jedhu. Saa’udiin garu kana haaltee jirti.Gazexxesichi nagaan mooraa Qonsilaa keessaa ba’e jedhu.Robii har’a prezidaantii Tarkii Recep Tayyip Erdogan dabalatee aangawoota Tarkii waliin wal arganii jiru Pompiyoon. Gazexxeessaan kun lubbuun jira moo ni du’e jechuun Gazexxeessan kan gaafateef Pompiyoon dhugaa jiru waan tokko dubbachuu hin fedhu. Isaanis akkasuma akka dubbatamu hin fedhan.Qorannaa gaggeessaa jiran guutummaatti xumuraan ga’uuf carraan akka kennamuuf fedhu.Kun sababaa qubsaa akka ta’e ittiin amana carraa kana argachuu qabu. Sana booda hundi keenya kan isaan hojjatan arginee madaaluuf jirra jedhan jedhan. Hogganoonni Saudii eessa buutee gazexxeessaa Saudii kan Amerikaa keessa maadheffate Jamal Khashoggii kan ilaaleen ba’ii qorannoo gaggeeffame addunyaaf ifa goona eega jedhanii booda.


Flooridaatti Bubbee Hamaan Lubbuu Galaafate

Prezidaantiin Yunaaytid Isteetes Donaald Traamp fi haatii warraa isaanii Melaniyaan wiixata har’a kutaa Floridaa bakka balaa obomboleetti hamaa Maaykil jedhamuun miidhaa dhaqqabsisee ilaaluuf gamasitti imalaa jiru. Waayit Hawuus sagantaa daw’annaa Traamp gad fageenyaan hin ibsine.Namoota balaa Kanaan miidhamanii lubbuun hafan ykn eessa buteen isaanii dhabame hojjatonni baraarsaa arguuf yaalaa yeroo jiranti daw’annaan prezidaantichaa dhaga’ame. Traamp ergaa gama Twitariin har’a ganamaan erganiin kutaa Jorjiyaa keessatti naannoo balaa Kanaan miidhamanis daw’achuuf jiru. Obomboleettiin rooba makatee kun kutaa Floridaa qabee hanga kutaa Varjiniyaatti du’a yoo xiqqaate nama 17f sababaa ta’eera.


Hobomboleettii Hamaan US Kutaa Flooridaa Yaaddesse

Hobomboleettii hamaan Maayikil jedhamu kan naannoo Flooridaatti bubbisaa jiru halkan edaa hedduu kan cime ta’uu isaaf dhaabi tilmaama qilleensaa jiraattonni kutaa US gama kibbaa bubbeen hamaan kun balaa hamaa dhaqqabsiisuu maluuf akka qophee taasisan gaafatee jira. Waaltaan tilmaama qilleensa biyyoolessaa gabaasa haaraa har’a ganama baaseen hobomboleettii Maaykil jedhamu kun sa’aatii tokkotti km 230 kan fiigu yoo ta’u kutaa Florida gama kibbaa gara magaalaa Panamatti wa’aatiitti km 130 bubbisaa jiraachuu beeksisee jira. Haaluma kanaan laggeen jiran kan guutan akkasumas qilleensi akka hamaatti kan bubbisu ta’uu dhaabi kun beeksisee jira. Hobomboleettii Maaykil jedhamu kutaa florid agama kaabaa qilleensa rukute isa hamaa dha.


Seeneetin Yunaaytid Isteets Breet Kavano Abbaa Alangaa Muumichaa Godhe

Seeneetin Yunaaytid Isteets Breet Kavano abbaa alangaa muumichaa biyyattii ta’un akka tajaajilan sagalee Sambt-duraa kaleessa kenneen raggaasise. Erga hojii kanaf kaadhimamuun abbaa seeraa Bireet dhagahamee qabe, gidiraa yeroo dargaggummaa koleejii yeroo baratan dubartii irratti raawwatan jedhameen wal-qabatee falmii guddaatu deemaa ture. Filamuu isaanitiin ripablikaanonni gammadanis, warri paartii dimookiraatii garu mana murtii biyyaatti ol’aanaan, ‘Supreme Court’ nama akkanaatin qabamuun gaddisiisaa dha jechaatii jiran Taayitaa abbaa-murtii muummichaaf dhihaachuun isaanii dimookiraatotaa fi Rippuubilikaanota gidduutti wal-falmii gidduu uumee ka ture – Bret Kavanaa, otuu kakuu fudhatee hojii isaa haarawa hin jalqabiin, dimookiraatonni duruu akkaataa itti barcuma abbaa-murtii irraa isa buusan shiruu jalqaban - jechuun, prezidaant Traamp balaaleffatanii jiran. Har’a mooraa Waayit Haawus keessatti kan kana dubbatan – Traamp, Dimookiraatonni yoo gochaa kana itti fufan, filannoo mana-maree bakka-bu’ootaa irratti gatii guddaa isaan baasisuuf jira – jedhu.


Gaazexeessan Saawudii Qoonsilaa Biyyattii Turkii Jiru Keessatti Ajjeefamu Angaawonni Dubbatan

Kan baqattummaadhaan Yunaayitid Isteetis keessa jiraataa ture – gaazzexeessaan Saawudii Arabiyaa tokko, fuudha isaa egereef ragaa isa barbaachisu fudhachuuf jecha torban dabre gara Istaanbul deemee, Qoonsilaa Saawudii keessatti ajjeesamuu isaa – aangawoonni Turkii dubbatanii jiran. Aangawoonni Saawudii garuu, oduun kun dhara – jechuun falmaa jiru. Waan fedheefuu gaazzexeessichi umuriin shantamii sagalii – Kamaal Kaashoogii haga ammaatti hin mul’anne. Kan Kibxata dabre waajira Qonsilaa Saawudii dhaa alatti isa eegaa turte – kaadhimaan gaazzexeessichaa – Hatiis Chengiis, kaadhimaan ishee akkuma gamoo sana seenetti akka achi keessaa hin bahiin hafe dubbatti.


How'inni Qilleensaa Fala Argatu Male Egereen Addunyaa Hamaa Ta'uf Deema Jedhame

How’inni qilleensa Addunyaa yoo gadi hin qabamne, egereen hamaan akka addunyaa mudatu, gurmuun Tokkummaa Mootummootaa gabaasee jira. Waa’ee jijjiirama qilleensa Addunyaa kan gabaasicha maxxanse – qaamni Tokkummaa Mootummootaa kun, yoo hoogganoonni biyyyoota Addunyaa akkaataa itti how’a lafaa digirii seentii-giredii duwwaa tuqaa shaniin yokaan walakkaa tokkootiin gad-xiqqeessan y6oo mala dhatan, haalli how’ina lafaa, fayyoomnii fi negeenyii beeyiladaa-biqiltuulee naannoo haga wayyaa’uu akka danda’u tarreessee jira. Gareen kun gabaasicha xumuruuf, Kooriyaa Kibbaa keessatti walga’e. Hoogganoonni mootummoota boiyyoota Addunyaa, waa’ee how’ina lafaa hanqisuu irratti akkuma bara 2015 walii-galaniitti, akka carraaqqii isaanii gabaasaan dhiheessan gaafataman.


US Abbaa Seeraa Mana Murtii Walii Galaa Filachutti Jrtii,Akkii Isiin Itti Fiilattu Akka Abbaa Gadaatii fi Hayyuu Filataiin Wal Fakkaata

Nama warra ufii bulchetti biyya bulcha.Nama biyya bulchu ammoo amalaa fi adaba isaa qoratan,tolaa fi hammeenna Isaa ammaa fi ka durii keessaa qorqoratanii diidatti baasan. Amerikaan bulchoota mootummaa isii akkuma gumiin balloon nama abbaa gadaa ykn hayyuu lallaban waan namii keessa dhufee qahhee raabaa fi gadaatii fi fulaa hedduutti qorattu qoratti. Nama Amerikaa abbaa seeraa mana murtii walii galaa tolchuuf qorachuutti jiran kana pirezidaanti Amerikaa,Donald Tiraampitti filae. Yoo innii filatu koreen kongireesii Amerikaa ammoo nama kana waan isaan himan cufa keessaa qulqulleefatee waan jedhu jedha. Namii Tiraampi filate kun Brett Kavanagh haga hardhaa fi boritti ykn hin filamaa ykn ammooirratti didan.Kavaanaa kana waan innii bara 1980 keessaa tahe jedhaniin himachuutti jiran. Gaafa galgala tokko ijoolleen hariyaa waarii mana tokkotti walti dhuftee waaritu ka innilleen waarii sun keessa jiru machaahee dubra qorsaan ufi wallaalchisee buufte jedhanii himatan. Dubartiin isa himatte porofeeser Christine Balsey Ford Amerikaa yuniversitii Kaalifoorniyaa barsiisfti. Bara 1980 keessa galgala tokko ka isiin mana barumsa Georgetown Maryladn jiru barattu mana diqqaa tokko keessatti “na ukkaamsee harkaan afaan na qabee na gubbaa bu’ee isaa wayaa narraa mulqachuutti jiru iyyee waan du’u ufi seheeyyuu,” jetti. Namii dhibiin isaa ijoollee dhiiraa gaafas mana sun keessa jiran himatanillee jarii sun ijoollee durbaa qorsaan ufi wallaalchisee waan fedhe tolchuu fedhe jedhee himate. Tirampi ammoo maqaa balleessuu fi siyaasaa jedhanii tana jedhaniin malee nama adabicha jedhee falmeef. Nama kana huji tanatti filachuu fi dhibaachuu irratti wal falmuutti jiran. Abbaan seeraa mana murtii walii galaa Amerikaa yoo ufumaan fedhee dhiise malee haga jiru hinuma hojjata.


Deenis Mukweegee fi Naadiyaa Muraad Noobelii Nagaa Bara Kanaa Badhaafaman

Badhaasa Noobelii nagaa kan bara kanaa lammii Ripuublikii Dimokraatawaa Koongoo Deenis Mukweegee fi qabsooftuu mirga namaa lammii Iraaq Naadiyaa Muraadf kan kennamu ta’uu jimaata har’aa Stockholm keessatti kan labsan dura taa’aa koree badhaasa Noobeelii Berit Reiss-Anderson turan. Koreen badhaasa Nobelii Norway badhaasa noobeelii nagaa kan bara 2018 fi Naadiyaa Muraad badhaasuuf kan murteesse jedhan Berit, tattaaffii isaan dararaa quunnamtii saalaa kan akka meeshaa waraanaatti itti gargaaramanii fi walitti bu’iinsa waraanaa dhaabsisuuf godhaniif jecha. Badhaafamtoonni lamaan yakka waraana akkasiitti akka duulamuuf qiyyaafata akka argatu gumaacha cimaa godhaniiru jedhan. Koreen sun ibsa kennaan Muraad ofii isaanii iyyuu yakka waraanaa irraa kan dandammatan yoo ta’u dubartiin dararaa irra ga’e akka hin dubbanneef qaanfatanii callistuu tole hin jedhin hafan. Dararaa ofii isaanii irra ga’e yeroo hedduu hin baratamne bakka miidhamtoota kanneen biro bu’anii dubbachuuf jajjabina isaan qabaatan ibsichi ajaaibsiifateera. Mukwegen is gama isaaniin qabsoo hookkara dararaa saalaa fi walitti bu’iinsa waraanaa dhabsisuuf sadarkaa biyyoolessaa fi addunyaatti fakkeenya ta’aniiru jedha ibsichi. Qajeelfamn isaanii kan bu’uuraahaqi nama maraaf ta’uu qaba kan jedhu. Badhaasi kun doolaara miliyoona 1.1 ta’uun illee beekamee jira.


Dhibeen TB To'atamuu Qaba Jedhu Hirmaattonni Gumii Tokkummaa Mootummootaa

Dhibeen TB dhukkuba hamaa ittisuuf maallaqi itti hanqatu. Gumiin tokkummaa mootummootaa NY keessatti geggeessamaa jiru irratti kan irratti mari’atame dhimma ijoo keessaa ti. Itti aantuu muummittii barreessituun tokkummaa mootummootaa amiinaa Mohammad akka jedhanitti dhukkubi kun hiyyummaa,jirenyi wal qixa ta’uu dhabuu, koolu galtummaa fi walitti bu’iinsa irraan kan ka’e hammaata. Dhibee kana to’achuuf waggaatti doolaarri biliyoonni 13 akka barbaachisu illee tuqaniiru. Waggaa darbe dhibeen TB dhukkuboota daddarban ka biro caalaa namoota miliyoona 1.3 caalaa galaafate. Namoonni dhibee kanaan haaraa qabaman kanneen miliyoona kudhan ta’an biyyoota hiyyeeyyee kanneen tajaajila eegumsa fayyaa argachuun murtaa’aa ta’e keessa kan jiraatan ta’uu jaarmayaan fayyaa addunyaa beeksisee jira. Hoogganaan jaarmiyichaa Dr. Teedroos Adhaanoom gumii isaanaaf akka ibsanitti dhukkuba kana ittisuuf michummaatu barbaachisa jedhanii jarmyaan fayyaa addunyaa hojii kana hojjechuuf biyyoota maraa fi hawaasa waliin cicchaan hojjeta jedhan.


Sobaan Maqaa Na Balleessaa Jiru: Brett Kavanaah

Abbaa alangaa mummicha akka ta’aniif kan maqaa dhahaaman Brett Kavanaah seeraan ala qunnamtii saalaa rawwatan himannaa jedhu haalanii aangoo barbaadamaniif kanaaf dorgomuus hin dhaabu jedhan. Wiixata kaleessaa tamsaasa oduu Televiziyoona Fooks jedhamu irratti dhiyaatanii gaaffii fi deebii kan gaggeessan Kavanah an yoom iyyuu eenyuun irratti humnaan gudeeddii hin rawwanne jedhan. Eenyummaa koof falmee maqaa koo qulqulluu akka ta’e hubachiisuuf carraaqqiin godhu keessatti deemsa madaalawaa argachuun qaba jedhan. Kamiisa fullee keenyaa Kavanaah fi kan yeroo barattoota mana barumsaa sadarkaa lammaffaa turre bara 1982 humnaan na gudeedee jira jechuun himatte Kristiin Ford/ koree seeraa kan seeneetaa duratti dhiyaachuuf jiru.


Iraan weerara Itti Fuftii Taanaan Addunyaan Qophaatti Ishee Hambisuu Qaba: Prezidaant Traamp

Hogganoonni Iraan jeeqamsa ajjechaa fi badii dalaguu jechuun kan himatan prezidaant Traamp yoo hojii kana hin dhaaban ta’e hogganoonni addunyaa Iraaniin qophaatti hambisaa jechuun gaafatan. Bulchiinsii abbaa irree ka Iraan maallaqa argateen misaa’eela Nukleera baatu hojjachuuf, biyya ofii keessatti cunqursaa hammeessuuf, jeeqamsaa fi ajjechaa immoo Siriyaa fi Yaman keessatti gaggeessuuf itti gargaaraman. Kanaaf Yunaaytid Isteetes ugguura irra ka’uun maallaqa kanaaf olchiitu irraa dhaabdee ajandaa dhiiga dhangalaasisuu qaban hambishuu yaalte jedhan Traamp. Bara darbee prezidaant Traamp marii Tokkummaa mootummootaa irratti haasawaa dhagesisaniin Koriyaa Kaabaa guutuummaatti dhabamsisuuf akka jiran dorsiisaa turan.Kanaaf barana waa’ee Koriyaa kaabaa maal jedhu laata jechuun hedduun eegaa turan. Barana moo Traamp Iraan irratti qiyyaafatan. Miseensonni Bulchiinsa Traamp gama isaaniin gumii kana dura waa’ee Iraan dubbataa turan.


Prezidaant Traamp Hoogganaa Kooriyaa Kaabaa Waliin Yeroo Lammataa Wal Arguuf Jiru

Prezidaant Doonaald Traamp yeroo dhiyootti hoogganaa Kooriyaa kaabaa waliin yeroo lammataa wal arganii mari’achuuf kan jiran ta’uu beeksisan. Gumii tokkkummaa mootummootaa irratti har’a kana kan dubbatan Traamp, bulchiinsi isaanii Kooriyaa Kaabaa ilaalchisee fooya’ina guddaa argamsiisuu isaa illee tuqaniiru. Hariiroon Kooriyaa kaabaa waliin jiru baay’ee gaarii dha kan jedhan Traamp waa hedduunis fuula duratti ta’uuf jira jechuu dhaan marii fuula duraa maqaa dha’uun dubbataniiru. Kim biraa Traampiif xalayaa dhiyoo ergame illee tuquu dhaan hoogganaan Kooriyaa Kaabaa yeroo lammataa akka wal argan gaafataniiru jedhan.


Itti Aanaan Abbaa Alangaa Ameerikaa Hojii Gad Dhiisuu Malu: New York Times

Itti aanaan abbaa alangaa muummichi US Rod Rosenstein hojii dhaa ari’amuun mala shakkii jedhu qabaachuu isaanii sabaa himaaleen Ameerikaa gabaasaa jiran, gabaasaaleen kaan fedhaan hojii gad dhiisuuf mari’ataa jiran yoo jedhan kaan immoo hanga hojii ari’amanitti hojii gad dhiisuuf tole hin jedhin hafan jechuun gabaasan. Oduun kun kan dhaga’ame erga gaazexaan New York Times Rosenstein waggaa darbe kan prezidaant Traamp dubbatan dhoksaan sagalee isaanii ni waraabna, keeyata heeraa fooyyeffame 25ffaa tuquu dhaan buclhiinsaaf ga’aa waan hin ta’iniif aangoo akka gad dhiisu yoo jenne hoo yaada jedhu dhiyeesanii turan jedha NY Times. Rosenstein turban darbe gabaasa gaazexaa Sanaa ni haalanii jiran.


Hooggantoonni KooriyaaLamaanii Marii Guyyaa Sadi'ii Xumuran

Hoogganaan Kooriyaa Kaabaa Kim Jong Un fi Prezidaantiin Kooriyaa Kibbaa Moon Jae, walga’ii isaanii guyyaa sadii keessaa ka guyyaa xumuraa tulluu seena-qabeessa biyyoota lameeniin kabajamu daawwachuun dabarsan. Kan hoogganoonni Kooriyaa lameenii, haadha-warroota isaanii waliin tahuun daawwatanii fi daangaa Chaayinaa irratti tulluu Paaktuu, bakka dhalata hundeessaa mootummaa Kooriyaa isa jalqabaa kan Daanguun akka tahetti beekama. Kaleessa, hoogganoonni lameen, waliigaltee akka Kooriyaa Kaabaa, guutummaatti enjinii yokaan motora yaalii Niyuukilaraa cuftu taasiisu mallatteessan – jedhamee jira.


Prezidaant Traamp Bakka Hobomboleettiin Miidhe Daawwatan

Prezidaant Doonaald Traamp har’a kutaa North Carolina bakka hobomboleettii hamaa Florence jedhamu mancaaseef tattaaffii baraarsaa rakkisaa geggeessamaa jiru daawwatanii jiran. Ameerikaan isin waliin gadditii isin wlaiin jirra jechuun Traamp kanneen miidhaan irra ga’eef himaniiru. Bubbee hamaan Florence jedhamu yoo xiqqaate namoota 35 kan galaafate yoo ta’u magaalaalee North Carolina lolaan irra danbal’iee jira. Angawoonni kutaa sana keessa jiran martinuu turban kana lolaan itti dabalaa mudachuu mala jechuun akeekkachiisan.


Keellaa Meeshaa Nukleraa To’attonni Addunyaa Akka Daawwatan Kooriyaa Kaabaa Eehamte

Hoogganaan Kooriyaa Kaabaa Kim Jong Un kellaa ijoo sagantaa misaayila Pyongyang ennaa diigan to’attoonni sadarkaa addunyaa akka seenan walii galanii jiran. Prezidaantiin Kooriyaa Kibaa Moon Jae-in tuuta oduuf ibsa kennaniin akka jedhanitti barri odolli Kooriyaa waraana irraa walaba taatu ga’eera jechuu dhaan Kim-n tarii xumura waggaa kanaatti Seooulitti afferuu malu. Kooriyaan lamaan marii marsaa lammataa har’a xumuranii jiran. ministeerri ittisaa kooriyaa kibbaa Hyung-moo fi kan kooriyaa kaabaa No Kwang Chul-n mallatteefame mudama waraanaa hanqisuuf tarkaanfii dandeessisu mallatteessaniiru.


Hobomboleettiin Kutaalee Ameerikaa Mudate Balaa Lolaa Dhaqqabsiisuu Mala: Angawoota

Sababaa hobomboleettii hamaa Florence jedhamuun US kutaa kibba gama bahaa keessatti roobi yandoon har’a robe balaa lolaa hamaa duruu namoota 17 galaafate ilaalchisee yaaddoo uumee jira. Waaltaan dhimma bubbee qoratu kan biyyoolessaa akka jedhetti hobomboleettiin kun yeroo ammaa sa’aatiitti km 35 qofaa fiigaa kan jiru yoo ta’u angawoonni garuu lolaan kanaan uumamu bishaan ittisa isaanii cabsanii akka ba’an, akkasumas fottoquu lafaaf sababaa ta’a jechuun yaaddoo qaban ibsaa jiran. Waaltaan tajaajila haala qilleensaa roobi yandoon guyyoota walitti aanan dhufan keessa ka roobu ta’uu dursuun tilmaamee jira. Gama biraan dhaabbati tajaajila haala qilleensaa naannolee gaarreen Nort Carolina gama dhiyaa fi VA kibba gama dhiyaa keessatti balaan dachii fottoquu kan uumame yoo ta’u balaa lolaa hamaan lubbuuf sodaachisu North Carolina fi South Carolaina hanga tokko mudachuu mala jedhameera. Kanneen North Carolina keessa jiraatan lolaa akka tasaa uumamu ilaalchisee of eeggannoo akka godhatan bulchaan kuaa Sanaa Roy Cooper akeekkachiisaniiru. Yoo naannoo dhiisanii ba’uun irra jiraate bakka amansiisaa ta’etti socho’uuf qopheen godhamuun akka irra jiraatu illee ibsaniiru.


Obomboleettiin Floreens jedhamu Kutaa US, Norz karolaayinaa Dhaqqabee Jira

Obomboleettiin jandoo robaa makattee fi moggaafama maqaa Floreens jedhamu qabdu handaara galaana atlaantiik Amerikaa kutaa Norz karolaayinaa jedhamtu jimaata har’a dhaqqabdee jirti. Kunis lubbuu namaaf sodaachisaa fi bishaan galaana irraa dhahaan lafa irra guutee jira.Bubbee hamaan jiraachuu fi roobnii hamaanis mudatee jira ibsamee jira. Waaltaan waa’ee obombooleetti kan guutummaa yunaaytid Isteetes akka jedhutti Obomboleettiin kun ammaaf sa’atii tokkotti kilo meetra 150 fiigaa ykn qilleensa’aa jira. Humnii obomboleettiin kun qabdu gad cabaa jira jedhamuus jabaachuu akka maluu raagdoonni haala qilleensaa ibsanii jiru. Bulchaan kutaa Norz Karalaayinaa Roy Kuupar akka jedhanti balaa geesisuu mala kana malees hammaachuun fixiinsa dhaqqabsisuu mala.


Gabaasa Wal Falmisiisaa Prezidaant Traamp Baasan

Gabaasa wal falmisiisaa ta’e kan prezidaant Donald Traamp shoroorkaa fi dhimmi immigreshinii walitti hidhuun baasan irratti gareen angawoota naga eegumsaa duraanii duubatti dhiibaa jiru. Akka jecha garee kanaatti gabaasni kun haleellaa shoroorkeessotaa Amerikaa keessatti dhaqqabe godaantoota biyya biraa irraa dhufuun Amerikaa keessa qubatan irratti quuba qabuun dhaamsa dogoggoraa dabarsa jedhan. Gareen aangawoota nageenyaa duraanii kun abbaa alangaa mummicha Jeff seeshin fi ministeera tika nagaaf akkasumas aangawoota kanneen biroof xalayaa kamiisa kaleessaa ergeen gabaasii kun ergaa dogoggorsaa kan dabarsuu fi yaaddoo waan uumeef jecha gaaffilee deddebi’aa jiraniif bulchiinsii jiru deebii akka kennu gaafatan.


Haalli Siiriyaa Yaaddessaa Ta’uu Golli Naga Eegumsaa Akeekkachiise

Siiriyaan har’a marii ijoo diplomasummaaf qiyyaafata taatee jirti. Mariin kunis dhiiga dhangala’uu konyaa Idilib bakka ripxe loltootaan to’atamee ittisuuf jecha. Prezidaantii Raashiyaa, Turkey fi Iraan Tehran keessatti marii geggeessanii jiran. Raashiyaa fi Iran michoota Siiriyaa yoo ta’an waraana ishees ni deggeru. Kan Idilib waliin wal daangessitu Turkiin immoo ripxe loltoota deggertyi. Yoo humnootiin Siiriyaa haleellaa itti fufan rakkoon baqattummaa jiraachuu mala jechuun Turkiin yaaddoo qabdu ibsitee jirti. Gama biraan immoo gulli naga eegumsaa kan tokkummaa moodtummootaa NY keessatti wal ga’ii hatattamaa geggeesuuf jira. Miseensonni gola naga eegumsaa Awrooppaa saddeeti waliin ta’uun kaleessa ibsa baasaniin haleellaan waraanaa Idilib akkaan isaan yaaddessuu ibsanii balaa namoomaa hamaan siivilota irra ga’uu mala jechuun illee akeekkachiisaniiru. Waraanni guutummaan Idilib irratti geggeessamuun ijoollee miliyoona tokko naannoo sana keessa jiran dabalatee siivilota miliyoona sadii balaaf saaxiluu mala jedha ibsi sun. Biyyoonni Saddeettan Trukii, Raashiyaa fi Iraan Idilib keessaa lola akka dhaabaniif siivilootaaf eeggannoo gochuuf dursa akka kennan gaafataniiru.


Bulchiinsi Traamp Kan Hojii Qabu Miti Kan Jedhe Nu Miti Jedhu Angawoonni Ameerikaa

Gaazexaan New York Times akkaataan bulchiinsa prezidaant Traamp waan gatii hin qabaannee dha jechu dhaan nama maqaan hin tuqamne dha’uun kan gabaasame angawoonni ol aanaan bulchiinsichaa tokko ana miti jechuutti jiraachuun ibsamee jira. Ministriin dhimma alaa US Maayik Pompeewoo kun hojii amaaterii ti jedhan. Daayriketerri dhaaba tika nagaa Daan Kootis gama isaaniin ibsa baasaniin barreeffamni New York Times irratti ba’e anaan ykn itti aanaa kootiin kan jedhu kijiba jedhan. Ministriin ittisaa James Mattis, tokkummaa mootummootaatti ambaasaadderittiin Ameerikaa Nick Haily, ministeerri dhimma maallaqaa Stiiv Minuuchin, ministriin naga eegumsa biyyaa Kiristiyeen Nelson fi ministeeronni kanneen biroonis akkasuma haalaanii jiran. New York Times barruu sana kan maxxanse angawaa ol aanaan bulchiinsa Traamp maqaan isaanii ifa baanaan balaaf akka saaxilaman dubbatan jedhee jira.


Serenaa Williyaamsi uulmaa baatee dorgommii teenisii lafaa, US Open itti deebitee warra shaampiyoonaaf walti hafanitti daramte

US Open,maqaa dorgommii teenisii addunyaa Waldaan Teenisii Addunyaa (WTA) gannuma gannaan qopheessu. Dhiiraa fi dhalaalleen atileetota addunyaa walti filanitti wal dorgoma. Atileetiin US tanaan faarsan ilmaan Richard Williams(leenjisaa teenisii) Serenaa Williamsii fi Venus Williams fa. Atileetiin US ta ganna 36 Venus ammoo nama ganna 39ti.Serenaan marra 24 dorgommii teenisii addunyaa gugurdoo Grand Slam moote. Obboleettii isii Venus William waliin nama 12 Teenisii sadarakaa tokkeessoo jiran moote. Tanumaan horuma hortee amma doolara miliyoona 170 caalaa horatte. Tapha kalee US,magaalaa New York keesastti atileeetii Estooniyaa Kaia Kanepi waliin taphatte irratti moote waluma gula marroo 10 akkana moote. Sereenaan amma atileetii Czech,Karolina Pliskovaatiin walti marte.Atileetii walti hafan dhibiin ammoo atileetii US S.Stephensii fi atileeti Lativiyaa, Anastasija Sevastova. Warra lamaan keessaa abbaan moohe shaampiyoonaaf walti hafa.Addunyaa keessatti dorgommiin teenisii bebeekamtuun lafuma keessatti taphataniin maqaa baasaniif; US Open,Australian Open,French Open fi Wimbledon Open. US Open baranaatiin ammoo dhiiraan ammoo atileetii Juan Martindel Potro (Arjentiinaa) fi atileetii US Johan Isneritit walti mare. Rafael Nadaalii(Spanish) fi atileetii Austria Domnic Thiemilleen warra walti maree shaampiyoonaaf taphatu. Serena Williamsiin reefuu jenne tun haadha intala dubraati.Maqaan angafa isii Olompiyaan guyyaa dheengaddaa ganna tokko guuutte. Sereenaan nama ganna 36ti ganna tokkocha uulmaa kanattuu marroo torba dorgmmii gugurdoo akkanaa dorgomte.


US 'jabaa gaafa rakkoo, qaroo akka billaachaa,'Senator John Makkeyin Du’aan Dhabdullee Hujiin Galateeffachaa Jiraatti

No media source currently available Joon Sindi Makkeeyin,jaarsii ganna 81 guyyaa dheengaddaa lubbuu dhabe. Nama pirezidanati tahuuf dorgome,nama biyya isaatiif jeetii fudahtee lole kurnya hedduu caalaa sentgera Ammerikaa tahee hojjachaa bahe. Garuma deemutti jabeenna Amerikaa faarsa.“Itti gaafatama addunyaan bulchan diduu fi abdii tokkitti haftee ta herregatte taanee oduu warra maqaa biyyummaatiin dhara dhugaa fakkeessee waan biyyaa fala tahu ufi fakkeessu diduu malle.” Makkeeyin lola US fi Vetnaam bara 1967 irratti jeetiin duule.Jeetii sun dhahanii buusanii boojihame.Mana hidhaa Vetnaamiitti hidhaa fi ulee ganna shan dandamatee senetera US godina Arizonaatii filatamee ganna 30 caalaa kongireesii Amerikaa keessa hojjate. Ganna kurnya hedduun duubatti sentera tahee lafuma itti lolee fi itti boojihan, Vetnaam hujiif itti deebihe.Amerikaan hariyummaa Vetnaamiin waliin qabdu jabeeffattee akkuma durii akka wal jaalatanii fi VOAlleen waan durii lakkiftee waan ammaa dubbatu gaafate. “Me hubadhi.Warra mana hidhaa keessatti waan naa hin malin na tolchetti jira.Sun ammoo waan itti deebihu hin sehu.Vetnaam ummata dansaa,hariyaa dansaa qabdi.Wal jaalannaa jechuu wannii nu dhowwaa hin jirtu.” Gaafa Al-Qaayidaan Amerikaatti nama kuma hedudu fixxe Fulbaana 11,2001 sunillee warra sunuun shakkanii qaban akka mana hidhaa sun keessatti akka isa tolchan hin tolchine gaafate.Hajaja Amerikaan Iraaqii fi Afgaansitaanittiin duulte ammoo ya deeggare. Paartii Rippaabilikaan keessaa warra herrega qajeelaa qaba jedhaniin keessa jira.Tanumaaf bara 2008tti paartii Rippabilikaan fulaa bu’ee pirezidaantii tahuuf Obaamaa waliin dorgome. Gaafa duula filannoo irratti ‘Obaamaan Ameirkaatti hin dhalannee Arabaa dhufee’ jedhanii duula flannoo irratti itti himanillee...’iyyoo iyyoo waan akkasi yaalaa bahi.Obaamaan nama Amerikaati abbaa warraa qalbii qabullee,’ jedhee mormeef. Dorgommii gaafasii moohamullee hujuma Sentetiitti deebihee itti gaafatamaa koree waraana Amerikaa tahee hojjacahaa bahe. Joon Makkeeyinii fi pirezidaanti Tiraampi waan hedudu irratti walii hin galle. Makkeeyin nama duula irratti qabamee boojihame. “Waan boojihameef jabaa biyyaa tahee?Ani warra hin qabamnin ykn hin bojamin jaalaadha.Isanii galtee? Garuma jabaadhee jedha,” jedhe Tiraampi. Makkeeyin akka Tiraampi biyya itti bulchu jiru hin jaalatu.Caasaa fayyaa Amerikaa Tiraampi ka Obaamaan baase jissee ka ufii baasuuf itti duulellee maqaa Makkeyiniitiin irraa jige. Itti aanaan pirezidaantii US,ka durii Joe Bidenii fi namii paartii Demokiraati hedduun Makkeeyin guddoo jaalata. “Namii lubbuu isaa ulfeessuuf galgala kana walti dhufneef kun “Jabaa fi nama itti hirkatan” jaala kiyya kana,joon Makeeyiin maqaa dhibii yaamuun hin qabu.” Allan Litchman ogeessa seenaa siyaasaa Amerikaati.“Joon Makkeeyin abbootii siyaasaa dhiyootti beennu cufaa caalaa nama yaada siyaasaa paartilee caqasee karaa biyya durattiin deeman itti barbaadu.Fkn waan akka jijjiirama immigration, karaa horii US baduu dhowwanii fi waan hedduu.” Namii hedduun du’a isaatiif booha, Joon Makkeeyin ammoo haga qalloon keessa jirtu waan galateeffatu hedduu qaba “Addunyaa tana irraa namii akka kiyya badhaadhe hin jiru. Faaydaa Amerikaatiif hojjadhe.”


Pireezdaant Traampi fi Miidiyaa

“Presin dhukkuba guddaa qaba, hamaa dhaa, waraana kaasisuullee mala” yeroon itti jedhanis jira, Traamp. Miidiyaaleen arabnii, abaarsii fi maqaa baleessan pirezdaatn Traamp baayyate jedhan gocha isaanii kana fundura dhaabbachudhaa gamtaadhan hojiitti seenaniiru.


Deggersi Uummati Traampiif Qabu Gad Xiqqaachuun Paartii Isaanii Yaaddesse

Filannoon walakkeessa marsaa baatii Sadaasaa keessa dhiyaataa ennaa dhufe kanatti gareen Ripaablikaanotaa deggersa uummataa prezidaant Doonaald Traamp qaban kan yeroo ammaa dhibba irraa harka 42 ta’e, itti dhiyeenyaan hordofaa jiran. Xiinxala haaraa lama geggeessameen Traamp deggersa uummataa dhibb irraa harka 40moota keessa yoo argatan dhibba irraa harki 52 akkaataa hojii isaanii fudhatama dhabsiisaniiru. Seenaa dhumaan paartiin prezidaantii yoo deggersi prezidaantichaa dhibba irraa harka 50 gad ta’e filannoo walakkeessa marsaa ni injifatama. Gallup kan jedhamu dhaabi yaada uummataa walitti qabu torban darbe deggersi uummataa prezidaant Traamp argatan dhibba irraa harka 39.


Haleellaan Rookkeettii Kaabuliin Raase

Rookkeettii hedduun magaalaa galm mootummaa Afgaanistan Kaabul keessa kan jiru waaltaa diplomaasummaa kan rukute ennaa prezidaant Ashraaf ayyaana waggaa Eid al Adahaa irratti haasaa dhageessisaa jiranitti ta’uu poolisiin beeksisee jira. Poolisiin akka jedhetti rookkeettiiwwa kun kan furguggifaman magaalattii dhaa alaa yoo ta’u mana mootummaa prezidaantummaa fi keellaa embaasii cinatti lafa dha’e. Prezidaant Ghaaniin haleellaa sana ennaa ergaa Eid dabarsaa jiran balaaleffataniiru. Ghaaniin lola dhaabinsa Talibaan waliin jiru baatilee sadiif akka dhaabatu kan labsan dilbata turue. Maddeen Talibaan akka jedhanitti hoogganni isaanii ajajawwan waraanaa naannoo jiran ennaa ayyaana Eid guyyoota afuriif akka lola akka dhaaban kan itti himan ta’us, sirnaan waan labsame hin turre.